Bad Boy Complex: Pembunuh Bersiri Gilaan Wanita

Baru-baru ini (takda la baru sangat), pelakon terkenal Zac Efron, berlakon dengan membawa watak seorang pembunuh bersiri yang dikenali dengan nama Ted Bundy, di dalam filem Netflix “Extremely Wicked, Shockingly Evil and Vile”.

Ted Bundy ini merupakan seorang pembunuh bersiri sebenar dari Amerika Syarikat, yang menjadi punca mengapa anak gadis berasa sangat takut untuk keluar berseorangan, terutamanya pada waktu malam sekitar tahun 70-an.

Theodore Bundy, bertanggungjawab ke atas sekurang-kurangnya 30 kes pembunuhan kejam, dan pelbagai lagi kegiatan-kegiatan seksual aneh, contohnya seperti nekrofilia, iaitu kegiatan seksual atau perlakuan seks ke atas mayat mangsa pembunuhannya.

Setelah beberapa kali dapat mengelak dari ditangkap dan berjaya melarikan diri dari tahanan pihak berkuasa, Bundy akhirnya dapat dipenjarakan, dibicarakan dan telah dikenakan hukuman mati di sebuah penjara di Florida.

Namun, yang menariknya tentang Ted Bundy ini, selain daripada profil psikologinya yang unik, adalah cara dia ‘mempersembahkan’ diri di khalayak ramai. Dia memiliki wajah yang kacak dan juga seorang yang berpendidikan. Selain itu, dia digambarkan memiliki perwatakan menarik dan berkarisma.

Jauh tersasar daripada tanggapan orang ramai tentang pembunuh atau penjenayah itu secara umumnya, iaitu berkelakuan ganas, mempunyai perangai dan penampilan yang buruk. Walau bagaimanapun, ahli kriminologi dan psikologi berpendapat bahawa, ciri-ciri yang dimiliki inilah yang membuatkan Ted Bundy sangat berbahaya.

Disebabkan oleh jenayah yang dilakukan Bundy ini sangat kejam, ia mencetus kemarahan orang awam pada waktu itu, dan memohon supaya dia dapat dikenakan hukuman mati dengan kadar segera.

Tetapi seperti kes-kes jenayah lain, sudah tentu ada sesi perbicaraan di mahkamah. Namun begitu, berlakunya ‘fenomena’ pelik semasa sesi perbicaraan Ted Bundy sedang berjalan.

Apa yang aneh ialah, terdapat golongan yang terdiri daripada wanita, muncul di mahkamah tersebut dan seperti memberikan sokongan moral, malah ada juga di antara wanita dan gadis, yang “confess” cinta mereka kepada si pembunuh itu. Walaupun mengetahui bahawa Bundy ini didakwa atas kesalahan membunuh, merogol dan melakukan nekrofilia.

‘Kegilaan’ ini sampai pada satu tahap, di mana sebahagian daripada ruang di mahkamah ketika perbicaraan tersebut, dipenuhi oleh ‘kumpulan sorak’ Bundy yang akan melontarkan senyuman kepada si pembunuh kejam itu, sama ada ketika dia berjalan ke tempat duduk atau berdiri untuk memberi keterangan. Adakalanya, kumpulan wanita ini juga akan ketawa kecil seakan menggedik apabila Bundy memandang ke arah mereka.

Pada tahun 1980, walaupun mempunyai teman wanita pada waktu itu yang dikenali dengan nama Elizabeth Kloepfer, Bundy akhirnya membuat keputusan untuk berkahwin dengan rakan lama, iaitu seorang wanita bernama Carole Ann Boone.

Walaubagaimanapun, Bundy bukanlah satu-satunya penjenayah yang mempunyai ‘peminat’ dan ‘kekasih’ di luar penjara. Pembunuh bersiri lain yang juga sangat terkenal seperti Jeffrey Dahmer, Charles Manson dan Richard Ramirez, seringkali menerima surat cinta daripada ramai wanita.

Malah, seperti Bundy, Richard Ramirez atau nama lain yang diberi oleh media yakni “Nightstalker”, turut mengahwini salah seorang daripada peminatnya.

Contoh lain ‘hubungan’ Hybristophilia adalah seperti berikut:

1. “Bolin the Butcher” atau nama sebenarnya iaitu Oscar Ray Bolin, yang bakal dikenakan hukuman mati setelah disabitkan kesalahan ke atas jenayah rogol dan menikam 3 orang gadis, telah mengahwini Rosalie Martinez, seorang wanita yang bekerja sebagai pekerja sosial. Martinez pada waktu itu sudah berkahwin, tetapi beliau yang mungkin angau cinta, sanggup meninggalkan suami dan 4 orang anak perempuannya untuk mengahwini Bolin.

2. Susan Atkins merupakan salah seorang daripada pembunuh, dalam keluarga pembunuh bersiri Manson. Dia mengahwini bukan sekali, tetapi dua kali iaitu kepada lelaki yang dikenali dengan nama Donald Lee Laisure pada tahun 1981, namun ia bertahan selama beberapa bulan sahaja, dan yang kedua pada tahun 1987 kepada James Whitehouse, juga merupakan peguam kepada Atkins. Mereka berdua kekal sebagai pasangan sehingga kematian Atkins pada tahun 2009 akibat barah otak.

3. “The Hillside Stranglers” merupakan duo pembunuh bersiri yang juga sepupu kepada masing-masing iaitu Kenneth Bianchi dan Angelo Bruno Junior. Mereka disabitkan kesalahan atas jenayah rogol dan membunuh 10 orang gadis pada lewat 70-an, dan telah dikenakan hukuman penjara seumur hidup. Namun mereka menemui cinta masing-masing. Pada tahun 1986, Buono mengahwini Christine Kizuka, manakala Bianchi mengahwini Shirlee Book pada tahun 1989, Book turut dikhabarkan berbalas surat dengan beberapa penjenayah lain dan turut dilaporkan bahawa cintanya pernah ditolak oleh Ted Bundy.

Tetapi mengapa perkara ini terjadi?

Menurut beberapa ahli psikologi, kelakuan ini dikenali dengan terma Hybristophilia. Ia adalah sejenis paraphilia atau tarikan seksual yang menjurus seseorang itu untuk mempunyai satu bentuk kepuasan seksual yang kuat kepada individu yang telah melakukan jenayah berat seperti membunuh, merogol, merompak dan sebagainya.

Contoh paraphilia atau tarikan seksual lain yang aneh dan taboo adalah pedofilia, iaitu tarikan seksual kepada kanak-kanak [umum] dan zoofilia, yakni tarikan seksual kepada haiwan [umum].

*[ Perbezaan tangga umur bagi kategori pedofilia dan jenis haiwan bagi zoofilia, mempunyai terma berlainan ]

Dan apabila menyebut tentang paraphilia ini, anda juga perlu faham bahawa ia bukanlah salah satu daripada pelbagai cara lain untuk mendapatkan kepuasan seksual. Paraphilia itu lebih kepada satu-satunya cara, atau dalam erti kata lain, cara utama (“primary”) yang membuatkan anda terangsang secara seksual.

Sehingga ke hari ini, tiada lagi sebarang kajian empirikal yang konkrit tentang Hybristophilia dilaksanakan oleh pengkaji. Dan apa yang dijelaskan ahli psikologi, hanyalah sekadar pemerhatian atau bukti anekdot tentang perkara yang MUNGKIN menjadi punca kepada kelakuan ini.

Logik & Naluri

Walau bagaimanapun, terdapat penjelasan serta logik disebalik perkara yang tampak gila ini. Ia mungkin berpunca daripada ‘naluri’ untuk merasakan diri itu selamat dan berasa seperti dilindungi.

Cuba kita berfikir sejenak, contohnya dalam dunia haiwan, sang betina akan memilih pasangannya berdasarkan kebolehan si jantan itu memburu dan membunuh mangsanya.

Kekuatan fizikal dan keganasan (“ferocity”) itu sangat diperlukan untuk menjadi jantan alfa dalam kumpulan, justeru itu menjadi sebab mengapa dalam dunia haiwan, si betina berasa tertarik dan akan memilih jantan yang kuat untuk mengawan.

Jika kita cuba mengaplikasikannya logik ini ke dalam kelakuan manusia itu, mungkin boleh. Contohnya dari segi memiliki paras rupa yang kacak dan berbadan ‘sado’. Perlu difahamkan, logik ini bagaimanapun bukan terpakai untuk semua perkara dan sudah tentu ada batasannya. Iya lah, tertarik kepada seorang individu yang membunuh individu lain? Gila apa.

Tetapi, berkemungkinan bahawa, perasaan bahaya seseorang dan ketakutan yang tersembunyi di dalam sudut kecil hati, serta dibantu oleh penggunaan label “pemangsa” atau “predator’ ke atas pembunuh bersiri secara umumnya, seolah mencetuskan ‘naluri dalaman’ seseorang itu, untuk menganggap penjenayah berbahaya sebagai ‘pasangan ideal’.

Menurut pendapat pakar, terdapat beberapa sebab mengapa individu mempunyai tarikan kepada penjenayah berat. Dan ia adalah seperti berikut:

1. Tertarik kerana penjenayah itu terkenal dan inginkan perhatian. Bak kata mat saleh, “At the center of attention”, sama ada dari media, keluarga, rakan dan sebagainya.

2. Tertarik kerana penjenayah itu dianggap seorang yang sangat berbahaya. Berasa “thrill” dan “adrenaline rush” bercinta dengan seorang pembunuh.

3. Tertarik kerana bentuk komunikasi dengan si penjenayah, contohnya melalui surat itu lebih tinggi kemungkinannya untuk menerima balasan, daripada surat yang dihantarkan kepada penyanyi atau bintang filem.

4. Tertarik kerana percaya bahawa ‘subjek tarikan’ (penjenayah) itu, tidak bersalah dan ingin memberi sokongan moral serta ingin dilihat ‘selalu ada’ dengannya. Macam dialog filem-filem cinta, “You were always there”.

5. Malah ada pakar berpendapat bahawa wanita yang berhubung dengan penjenayah berat ini, dikatakan mempunyai tahap keyakinan diri yang rendah, dan mungkin pernah menerima penderaan fizikal atau seksual. Sehubungan dengan itu, hubungan dengan penjenayah ini boleh diibaratkan sebagai satu bentuk ‘hubungan selamat’, kerana penjenayah tersebut berada dalam penjara dan tidak mungkin akan bebas serta curang kepada pasangan.

6. Selain itu, elemen narsisisme juga turut dikaitkan dengan hybristophilia. Yakni dengan mempunyai delusi atau mendapatkan idea bahawa individu yang ganas dan mempunyai keinginan kuat untuk membunuh, ‘secara ajaib’ akan berubah, dan membuat pilihan untuk tidak menyakiti anda, malah ingin mempunyai hubungan dengan anda.

Sudah tentu ia membuatkan anda merasakan diri itu sedikit istimewa bukan?

Contoh ini, dapat disaksikan di dalam “premise” atau plot filem dan drama bersiri tentang cinta kepada Vampire atau pontianak itu seperti filem “Twilight” dan drama bersiri “True Blood”. Iyalah, pontianak menghisap darah dan membunuh orang dengan mudah dibantu fizikal yang kuat. Tetapi bagi heroin, ada sesuatu yang dilihat menarik, dimiliki oleh vampire tersebut.

RUJUKAN:

TIME-LIFE Mysteries of the Criminal Mind: The Secrets Behind the World’s Most Notorious Crimes. In Love With The Incarcerated.

Money, John. Lovemaps: Clinical Concepts of Sexual / Erotic Health and Pathology, Paraphilia and Gender Transposition in Childhood, Adolescence, and Maturity.

Vitello, C. (2006). Hybristophilia: The love of criminals. In Hickey, E.W. (Ed.). Sex Crimes and Paraphilia. New Jersey: Pearson Prentice Hall

There’s Actually A Reason Why So Many Women Were Obsessed With Ted Bundy by Kristin Canning. Retrieved from: https://www.womenshealthmag.com/health/amp27397635/ted-bundy-hybristophilia-definition/?fbclid=IwAR0G5enmzEf8sgyrROCmGOvWY2YLujlVuXdammGYdi4Rox2ySc6XPEYOVfM

3 Experts Explain Why Some People Are Attracted to Serial Killers by Eliza Thompson. Retrieved from: https://www.cosmopolitan.com/entertainment/tv/amp17804534/sexual-attraction-to-serial-killers/?fbclid=IwAR0lU3s1eJ0BhDF0YtlyhScxTjohfkfN-YXTolV7ioxWZ4RXDUbbjZnXlBg

Passion Victim. A brief look at hybristophilia by Mark D. Griffiths. Retrieved from: https://www.psychologytoday.com/intl/blog/in-excess/201310/passion-victim?fbclid=IwAR2ccgMQu68Bmj2ptJCvSvguIABpybjw992J8UU2IHfAosWp35EqvJz7Iv4


Pertempuran Julu: 50 Ribu Menang Ke Atas 200 Ribu Tentera

Dinasti Qin ialah sebuah dinasti yang pertama dalam sejarah China yang berjaya menyatukan seluruh China. Terima kasih kepada dasar kuku besi dan diktator yang digunakan oleh Shi Huang Di. Namun empayar Qin tidak mampu bertahan lama apabila akhirnya kembali terjerumus ke dalam kancah perpecahan. Antara tokoh terawal yang bangkit memberontak melawan Qin tidak lain dan tidak bukan ialah Xiang Yu, salah seorang daripada jeneral terhebat dalam sejarah China. Pertempuran ini dikatakan berlaku pada 207 hingga 208 Masihi.

Maka mahu menundukkan segala pemberontakan yang berlaku di seluruh Empayar Qin, maka maharaja Qin ketika itu, telah menghantar seorang jeneral perang bernama Zhang Han ke beberapa kawasan di dalam empayarnya dan antaranya ialah negeri Zhao. Pemerintah Zhao ketika itu telah mendapatkan rakan pemberontaknya iaitu raja Negeri Chu yang bernama Raja Huai II. Raja Huai II menghantar dua orang komander perang iaitu Liu Bang untuk terus menawan ke arah ibu kota Qin yang terletak di Guanzhong manakala Raja Huai II telah menghantarkan Song Yi bersama dengan Xiang Yu sebagai pembantunya untuk ke Handan, untuk mempertahankan kota Handan yang merupakan pusat pemerintahan negeri Zhao, yang ketika itu dikepung oleh dua orang anak buah Zhang Han yang bernama Wang Li dan She Jian.

Saya disini tidak mahu berbicara tentang perjalanan Liu Bang ke Guanzhong sebaliknya mahu bercerita mengenai pertempuran yang telah melemahkan terus Empayar Qin. Diceritakan bahawa askar yang dibawa Song Yi telah sampai ke Anyang, di mana tempat yang berdekatan Julu, tempat pasukan yang dipimpin oleh pemerintah negeri Zhao berundur selepas pasukan Qin berjaya melintasi Sungai Kuning dan menjarah kota pemerintahan Zhao.

Sampai sahaja disitu, Songyi terus memerintahkan tenteranya berkampung selama 46 hari, yang dimana tindakan ini langsung tidak disenangi oleh Xiang Yu merasakan bahawa tindakan Song Yi sebenarnya merupakan sebuah kesilapan. Lagipun ini ialah peluang untuk Xiang Yu membalas dendam di atas kehilangan ayahandanya Xiang Lang di tangan Empayar Qing.

Namun kelihatan seperti Song Yi seperti tidak bersetuju dengan cadangan Xiang Yu untuk terus berdepan dengan pasukan Zhang Han. Lalu pertengkaran berlaku antara Xiang Yu dan Song Yi di mana Song Yi menganggap bahawa Xiang Yu terlalu mengikut kepala angin dan tindakan Xiang Yu itu sebenarnya tindakan bodoh dan membunuh diri. Bahkan Song Yi menuduh bahawa Xiang Yu sedang mengejar nama dan kemasyuran dan terus mengancam kalau Xiang Yu melanggar arahannya, maka Xiang Yu akan dibunuh. Bengang kerana dirinya dipermainkan, maka Xiang Yu telah membunuh Song Yi lalu mengambil alih pasukan itu. Tiada langsung jeneral perang lain yang berani melawan Xiang Yu. Kemudian dari situ, Xiang Yu terus memimpin 50 ribu orang askar Negeri Chu yang sebelum ini diamanahkan kepada Song Yi.

Namun, awalnya Xiang Yu dikatakan hanya menghantar 20 ribu orang askar dibawah pimpinan Ying Bu dan Zhongli Mo melintasi Sungai Kuning untuk sampai ke Julu, wilayah berlaku pertempuran. 20 ribu askar Chu itu berjaya memenangi beberapa pertempuran kecil. Kemudian, Xiang Yu sendiri memimpin baki askarnya untuk ke Julu. Namun, memandangkan kali ini mereka bakal berdepan dengan askar yang lebih besar, maka Xiang Yu telah melakukan sebuah strategi yang sangat bijak.

Xiang Yu telah mengarahkan agar kawah, kuali dan segala alatan memasak dibuang ke dalam sungai yang dilintasi leh mereka. Mereka hanya dibenarkan membawa bekalan yang hanya cukup untuk hidup 3 hari. Ini sebagai memberi mesej kepada pasukannya bahawa satu-satunya cara untuk mereka menang ialah berlawan sehabis baik, dan merampas bekalan makanan lawan. Sejarawan mencatatkan bahawa ketika itu, setiap askar-askar Chu berlawan dengan sangat garang dan tidak pernah menyerang walau sesaat pun. Dicatatkan bahawa setiap seorang askar Chu telah membunuh 10 orang tentera Qin. Zhang Han dikatakan telah berundur ke Jiyuan.

Pasukan-pasukan pemberontakan yang lain yang sebelum ini kecut perut untuk bersama dengan Xiang Yu seorang diri berdepan dengan bala 200 ribu orang askar Qin terus menyatakan kesudian mereka selepas kagum dengan kehebatan dan kepimpinan Xiang Yu. Jumlah tentera Xiang Yu yang berjumlah 50-60 ribu orang itu terus bertambah menjadi 400 ribu orang, gabungan daripada tentera-tentera pemberontak dari negeri-negeri seluruh Empayar Qin. Kemudian, Xiang Yu terus mara ke kem Zhang Han sebelum lelaki itu sendiri menyerah kalah selepas melihat bala askar yang dibawa oleh Xiang Yu.

Kira-kira selepas pertempuran itu, hampir keseluruhan pasukan Qin yang berjumlah 200 ribu orang mati di tangan 50 ribu orang tentera Chu manakala 200 ribu orang tentera Qin dibawah pimpinan Zhang Han telah menyerah kalah bersama dengan Zhang Han. Zhang Han, bersama dengan dua orang jeneral perangnya bernama Sima Xin dan Dong Yi telah diberi pengampunan oleh Xiang Yu selepas mereka menjadi mangsa fitnah sida Zhao Gao yang mendampingi maharaja Qin ketika itu, Qin Er Shi ketika dia menghantar surat kepada Xiangyang yang merupakan ibu kota Empayar Qin. Kata Sida Zhao, Zhang Han telah berkomplot dengan pasukan pemberontak, lalu mengakibatkan kekalahan Qin.

Namun, selain daripada Zhang Han, Sima Xin dan Dong Yi, salah seorang daripada jeneral perang Zhang Han yang bernama She Jian telah membunuh diri dengan mencampakkan tubuhnya ke dalam api apabila memilih untuk tidak hidup sebagai pengkhianat. Lebih memilukan lagi dalam pertempuran, ini dicatatkan bahawa 200 ribu orang askar Qin telah ditanam hidup-hidup oleh Xiang Yu dengan pelbagai alasan dan antaranya ialah takut askar Qin itu akan berpaling dan memberontak.

Antara alasan lain yang dijangka oleh sejarawan ialah kemungkinan besar operasi bunuh secara besar-besaran berlaku kerana Xiang Yu merasakan bahawa bekalanan makannya tidak akan menampung perut askar-askar Qin nanti. Namun berbeza dengan nasib dengan askar-askar dibawah merekam tiga orang jeneral perang Qin yang menyerah kemudiannya nanti dilantik oleh Xiang Yu sebagai raja di beberapa wilayahnya selepas kejayaan Xiang Yu menjatuhkan Dinasti Qin kelak.

-HE-

*Gambar sekadar hiasan


Teuta – Ratu Illyria Yang Mengancam Perdagangan Laut Rom

Berikutan kekalahan Carthage dalam P3rang Punik Pertama pada tahun 241SM, Republik Rom menjadi kuasa yang mendominasi Laut Mediterranean. Apapun, penguasaan ini bukanlah bersifat mutlak.

Di timur Itali, terdapat sebuah lagi kekuasaan yang sedang meningkat naik, iaitu Kerajaan Ardiaea yang diperintah oleh suku Illyria. Kerajaan ini sering mengancam kapal-kapal dagang Rom yang melalui Laut Adriatik. Takhta kerajaan ini disandang oleh Ratu Teuta (selepas kemangkatan suaminya).

Teuta adalah isteri kepada Agron, raja Kerajaan Ardiaea. Di bawah pemerintahan Agron, Kerajaan Ardiaea berupaya membangun sebagai sebuah kerajaan yang dikenali ramai. Menurut seorang penulis Rom yang bernama Appian of Alexandria, Agron meluaskan sempadan kerajaannya dengan men4kluk sebahagian Epirus, Corcyra, Epidamnus dan Pharus. Tambahan lagi, armada Agron sangat digeruni di Laut Adriatik.

Pada tahun 231SM, Agron mangkat secara tiba-tiba setelah mengecapi kemenangan ke atas Aetolia. Menurut sejarahwan Yunani yang bernama Polybius, “Raja Agron, ketika armadanya pulang dan para pegawainya memberikan laporan (kemenangan) tentang pertempuran, begitu bergirang gembira lantaran mengenangkan bahawa beliau telah berjaya menewaskan Aetolia.

Kemudian bagi meraikannya, beliau pun minum dan berseronok sepuas hatinya hinggakan beliau diserang radang paru-paru yang membawa kepada maut beberapa hari kemudian.”

Memandangkan pewaris Agron, iaitu Pinnes masih kecil pada waktu itu, maka tampuk pemerintahan Kerajaan Ardiaea diambil oleh Teuta yang bertindak selaku ratu pemangku.

Walaupun Teuta melanjutkan kegemilangan mendiang suaminya dengan meneruskan polisi perluasan kuasa, tindakan-tindakannya itu digambarkan secara negatif oleh Polybius.

Namun, sejarahwan berpendapat bahawa sikap bias Polybius ini adalah disebabkan oleh tumpuannya yang lebih terarah kepada historiografi Rom itu sendiri. Menurut Polybius, Teuta memiliki ‘sifat pendek akal yang alami bagi seorang wanita’ dan beliau ‘tidak mencapai sebarang kejayaan melainkan yang kecil dan tidak tahu-menahu tentang apa yang berlaku di tempat lain’.

Polybius juga menyebutkan bahawa Teuta mendokong kegiatan perlanunan masyarakat Illyria, menyerang wilayah-wilayah jirannya tanpa simpati dan mengarahkan komander-komander p3rangnya agar bermusuhan dengan semua pihak luar.

Kegiatan-kegiatan perlanunan sebeginilah yang kemudiannya mendorong Rom untuk memerangi Teuta. Pada mulanya, Senat Rom tidak mengendahkan aduan-aduan berkenaan Teuta yang dikemukakan oleh para pedagang yang merentasi Laut Adriatik. Namun, lantaran jumlah aduan sebegitu meningkat, maka Senat pun terpaksa mengambil tindakan.

Rom memulakan tindakannya dengan mengambil langkah diplomasi dan menghantar perutusan ke istana Teuta. Sumber-sumber purba merekodkan bahawa Teuta sama sekali tidak bersenang hati dengan utusan-utusan Rom itu.

Dalam rundingan yang cuba diadakan, beliau mengambil sikap tidak beralah. Lebih teruk daripada itu, imuniti diplom4tik utusan-utusan ini dilanggar. Polybius mencatatkan bahawa salah seorang utusan itu dibvnuh ketika sedang bersiap untuk kembali ke Rom. Cassius Dio pula menyebutkan bahawa sebahagian perutusan itu dipenjarakan manakala yang lain dibvnuh.

Sesampai sahaja berita tentang hal ini ke pegetahuan Rom, mereka pun naik berang dan langsung mengisytiharkan p3rang ke atas Tuta. Sebuah armada yang terdiri daripada 200 buah kapal dibentuk untuk tujuan serangan, sambil diiringi oleh sepasukan t3ntera darat.

Sasaran pertama armada Rom ini adalah Pulau Corcyra, yang ditadbir oleh Demetrius yang juga merupakan gabenor Pharus. Dalam catatan-catatan Appian dan Polybius, Demetrius dikatakan telah mengkhianati suku Illyria apabila menyerahkan Corcyra dan Pharus kepada Rom.

Namun menurut Cassius Dio, Teuta sendiri yang memerintahkan Demetrius untuk menyerahkan Corcyra kepada Rom sebagai langkah berdamai. Pun begitu, tidak lama sesudah perjanjian perdamaian ini dimeterai, Teuta menyerang Epidamnus dan Apollonnia. Hal ini mendorong Rom untuk sekali lagi mengambil tindakan. Demetrius pula kemudiannya menumpahkan khidmat setianya kepada Rom lantaran tidak tahan lagi dengan kerenah ratunya itu.

Menyedari bahawa beliau tidak dapat menandingi Rom dalam medan p3rang, maka Teuta pun menyerah diri pada tahun 227SM. Menurut Polybius, Teuta ‘bersetuju untuk membayar sebarang jumlah ufti yang dikenakan ke atas mereka, menyerahkan seluruh Illyria kecuali beberapa kawasan dan paling penting bagi masyarakat Yunani, untuk tidak lagi berlayar melangkaui Lissus dengan lebih dari dua buah kapal tidak bersenjata’.

Tambahan lagi, Appian turut menyebutkan bahawa Corcyra, Pharus, Issa, Epidamnus dan seluruh Illyrian Atintani menjadi naungan Rom. Saki-baki Kerajaan Ardiaea yang masih tersisa diperintah oleh Pinnes, yang kini pemerintahannya dipangku oleh Demetrius.

Walaupun Teuta berpeluang untuk hidup beberapa dekad berikutnya, terdapat sebuah kisah menarik yang menyebutkan bahawa Teuta telah terjun dari cenuram di Risan, Teluk Kotor, Montenegro moden kerana enggan menyerah kepada Rom. Masyarakat Risan mempercayai bahawa sebelum membvnuh diri, Teuta sempat menurunkan sumpahan ke atas bandar itu sehingga mengakibatkan Risan menjadi satu-satunya bandar di teluk itu yang tidak memiliki tradisi perlautan.

Teluk Kotor di mana Ratu Teuta kononnya terjun dari cenuram kerana enggan menyerah kepada Rom sekitar tahun 229SM. Katanya, bandar ini adala satu-satunya yang tidak memiliki tradisi perlautan di situ, lantaran sumpahan Teuta.

TERJEMAHAN:

Wu Mingren. (26 Mei 2015). The Fierce Queen of the Illyrians: Teuta the Untameable. Ancient Origins.
https://www.ancient-origins.net/history-famous-people/fierce-queen-illyrians-teuta-untameable-003126


13 Makam Raja-Raja Purba Dinasti Ming

Dinasti Ming ditubuhkan pada tahun 1368M oleh Zhu Yuanzhang (Maharaja Hongwu) berikutan penggulingan Dinasti Yuan-Monggol. Sehingga tahun kejatuhannya pada 1644 Masihi, Dinasti Ming diperintah oleh seramai 16 orang maharaja. Makam 13 orang maharaja Ming ini terletak di sebuah tempat yang tidak jauh dari ibu kota China, Beijing. Ia dikenali secara kolektif sebagai Tiga Belas Makam Dinasti Ming.

TIGA ORANG MAHARAJA MING YANG TIDAK DISEMADIKAN DI SINI

Tiga orang maharaja Ming yang tidak disemadikan di kawasan ini adalah Maharaja Hongwu (disemadikan berhampiran ibu kotanya, Nanjing), penggantinya, Maharaja Jianwen (hilang dari sejarah selepas digulingkan oleh bapa saudaranya), dan maharaja ketujuh, Jingtai (tidak disemadikan secara diraja oleh penggantinya, Maharaja Zhengtong).

LOKASI TIGA BELAS MAKAM

Tiga Belas Makam Dinasti Ming ini terletak di kaki Gunung Tianshu di Daerah Changping, sebuah kawasan pinggir bandar yang berjarak 50km (31.1 batu) darh arah barat laut bandar Beijing. Pembinaan makam pertama Ming di kawasan ini dimulakan pada tahun 1409M oleh maharaja ketiga Ming, iaitu Maharaja Yongle. Tapak ini dipilih berdasarkan prinsip feng shui (tuah sesebuah tempat).

Menurut prinsip ini, semangat-semangat jahat dan tiupan-tiupan angin yang buruk dipercayai turun dari Utara dan ia perlu dipesongkan haluannya. Justeru, kawasan berbentuk lengkuk di kaki Gunung Tianshu dipilih.

Tapak ini meliputi kawasan seluas 40km persegi (24.9 batu persegi). Di kawasan ini terdapat sebuah lembah yang sepi dan air tenang mengalir dari kawasan gunung, justeru menjadikannya sebuah tempat yang ideal bagi memakamkan maharaja-maharaja Ming.

Selain memenuhi feng shui dan mempunyai pemandangan yang indah, tapak ini juga dikatakan strategik dari sudut ketenteraan. Hal ini kerana kawasan pergunungan boleh berfungsi sebagai pertahanan semula jadi.

JALAN SUCI YANG MEMBAWA KEPADA MAKAM

Di zaman Dinasti Ming, kompleks ini tidak boleh dimasuki oleh orang awam. Namun pada tahun 1644 Masihi, tentera pemberontak Li Zicheng menjarah dan membakar kebanyakan makam ini sebelum melanjutkan kemaraan ke Beijing.

Pada hari ini, kompleks ini boleh dikunjungi oleh orang awam. Makam-makamnya boleh diakses melalui Jalan Suci, sebuah jalan sepanjang 7km (4.3 batu). Jalan Suci dipercayai menjadi simbolisme kesucian maharaja-maharaja Ming dan autoriti mereka walau sesudah mangkat.

Di permulaan jalan ini terdapat sebuah batu peringatan berbentuk lengkuk yang dibina pada tahun 1540. Mercu tanda ini disusuli oleh jalan yang diapit oleh 36 buah patung batu. 24 daripadanya mewakili haiwan seperti singa, gajah dan unta manakala baki 12 yang lain mewakili manusia, merangkumi panglima dan pegawai pentadbiran. Patung-patung ini dipercayai akan menyertai upacara-upacara kerajaan yang dilangsungkan, selain dianggap sebagai laluan buat roh-roh orang yang telah mati.

Dari keseluruhan 13 buah makam yang terdapat di lembah ini, hanya tiga buah sahaja yang dibuka untuk kunjungan awam. Makam-makam tersebut adalah makam maharaja ketiga Ming, Yongle (Makam Changling), maharaja ke-13, Wanli (Makam Dingling) dan maharaja ke-12, Longqing (Makam Zhaoling.

MAKAM CHANGLING YANG PALING TERPERINCI

Makam Changling merupakan makam yang paling besar dari kesemua 13 buah makam Ming. Makam ini sendiri mengambil masa sehingga lima tahun lamanya untuk disiapkan, sambil salah satu strukturnya, iaitu Dewan Nikmat Indah mengambil masa 18 tahun untuk disiapkan. Dewan ini meliputi kawasan seluas 1956 meter persegi (6417.3 kaki persegi), yang mana saiznya ini hampir sama dengan Dewan Keharmonian Agung di Kota Larangan Beijing.

Namun dari sudut seni bina, Dewan Nikmat Indah dikatakan jauh melangkaui dewan di Kota Larangan, terutama lantaran tiang-tiang serinya diperbuat daripada kayu cedar China yang dipercayai didatangkan dari Nepal.

Walaupun makam ini belum diekskavasi sepenuhnya, penggalian yang telah dilakukan setakat ini membolehkan para pengunjung melihat ruang pengebumiannya. Selain itu, lebih 3000 buah artifak berharga telah berjaya dinaikkan, justeru mengisyaratkan betapa banyaknya harta kekayaan yang disemadikan bersama maharaja itu.

MAKAM DINGLING YANG TELAH DISELIDIKI SEPENUHNYA

Tidak seperti Makam Changling, Makam Dingling telah diekskavasi sepenuhnya oleh ahli-ahli arkeologi. Makam ini merupakan yang ketiga paling besar di kompleks tersebut, setelah Makam Changling dan Makam Yongling.

Menurut dokumen-dokumen sejarah, kos pembinaan makam ini mencecah lebih 300 tan perak. Jumlah ini hampir menyamai kutipan cukai pendapatan kerajaan Ming di bawah maharaja Wanli selama dua tahun penuh.

Istana bawah tanah yang terletak kira-kira sedalam 27 meter (88.6 kaki) mempunyai lima buah ruang. Setiap satunya dibina sepenuhnya daripada batu tanpa menggunakan satu pun tiang atau alang.

Ruang yang paling besar dan penting adalah ruang belakang, di mana jasad Maharaja Wanli dan dua orang permaisurinya ditemui. Selain itu, ruang ini turut mengandungi 26 buah kotak kayu yang dibaluti kain merah yang mengandungi kira-kira 3000 buah objek pengebumian berharga.

Makam Zhaolong adalah makam yang paling kecil di kalangan tiga buah makam yang dibuka kepada kunjungan awam. Ciri yang paling utama bagi makam ini adalah keranda-keranda diraja di dalamnya diletakkan di sebuah kawasan unik berbentuk bulan sabit.

MAKAM ZHAOLING YANG LEBIH KECIL

Walaupun hakikatnya pengunjung tidak boleh mengunjungi dan melihat makam-makam lain, seni bina diraja dan sejarah Tiga Belas Makam Dinasti Ming masing merupakan satu tarikan yang mengujakan dan menggamit jutaan pelancong pada setiap tahun untuk turun menyusuri Jalan Suci dan menyaksikan sendiri kemegahan kompleks permakaman ini.

TERJEMAHAN:

Wu Mingren. (10 Oktober 2015). A Final Resting Place Fit for an Emperor: The Thirteen Tombs of the Ming Dynasty. Ancient Origins.
https://www.ancient-origins.net/ancient-places-asia/final-resting-place-fit-emperor-thirteen-tombs-ming-dynasty-004144


Legenda Buaya Putih Dalam Masyarakat Melayu

Kisah buaya putih merupakan kisah yang cukup popular di alam Melayu. Tidak kira di Malaysia atau di Indonesia, pasti mempunyai versi cerita buaya putih yang tersendiri. Bukan satu kisah tetapi banyak kisah yang berlainan. Di Malaysia sendiri, ada banyak kisah mengenai buaya putih ini. Tetapi benarkah ada buaya yang berwarna putih?. Ya, buaya berwarna putih sememangnya wujud. Ia disebabkan oleh hypomelanism atau disebut juga sebagai albino.

Bagi masyarakat barat, buaya putih hanyalah buaya putih tetapi bagi masyarakat Melayu, buaya putih dianggap sebagai semangat atau penunggu kepada sungai. Oleh itu, penghormatan terhadap buaya putih ini sangat tinggi sehingga mereka tidak akan sesekali menganggu apatah lagi menangkap buaya ini.

Kisah buaya putih ini juga turut dikaitkan dengan Sejarah Kuala Kubu Bharu di Selangor. Semasa permintaan bijih tiumah dunia sedang meningkat untuk bekalan Revolusi Perindustrian di eropah, orang-orang Melayu telah gigih meneroka tanah-tanah hutan yang kaya dengan bijih timah. Antara kawasan yang diteroka ialah Hulu

Selangor termasuklah Kuala Kubu. Untuk mendapatkan timah dengan cara yang mudah dan cepat, orang Melayu telah membina empangan sepanjang 1.6 kilometer dan selebar 91.4 meter dengan menggunakan tanah dan kayu sahaja. Empangan yang dibina sekitar tahun 1780-an itu merentasi Sungai Kubu.

Pembinaan empangan ini sangat penting kepada penghasilan bijih timah kerana air sungai akan melimpah keluar dengan deras dari empangan bersama-sama dengan lumpur dan hanya meninggalkan bijih timah yang berat mendap di dasar sungai ( timah tidak dihanyutkan air ). Jadi mereka akan mula mendapatkan timah dikawasan tertentu sahaja tanpa perlu merayau di pelbagai kawasan lain.

Apabila British mula masuk ke Selangor, mereka sudah melihat potensi yang ada di Kuala Kubu. Oleh itu, mereka fokus kepada pembangunan di kawasan ini. Di kawasan empangan ini ada seekor buaya putih. Penduduk tempatan percaya buaya putih ini merupakan penunggu kepada sungai tersebut. Namun seorang pegawai Inggeris yang bernama Cecil Ranking tidak mempedulikan kata-kata penduduk tempatan dan telah bertindak menembak buaya tersebut sekitar tahun 1883.

Tidak lama kemudian, empangan yang dibina oleh orang Melayu itu yang diyakini berusia lebih 100 tahun itu telah pecah akibat banjir besar yang telah meragut nyawa Cecil Ranking. Kawasan empangan tersebut kini dikenali sebagai Ampangan Pecah. Walaupun banjir besar ini telah meragut nyawa pegawainya, itu tidak pernah mematahkan usaha Inggeris untuk terus memajukan Kuala Kubu. Mereka membina hospital, sekolah dan fasiliti lainnya untuk kemudahan mereka dan juga penduduk.

Selepas banjir besar yang mengorbankan Cecil Raking itu, telah berlaku beberapa kali lagi banjir besar sehingga menyebabkan Kuala Kubu sudah tidak selamat lagi untuk didiami. Bahkan British telah meminta penduduk-penduduk di kawasan sekitar supaya berpindah ke kawasan yang selamat. Untuk itu, British telah membina Bandar Kuala Kubu Bharu untuk dijadikan sebagai kawasan perekonomian baharu. Pusat pentadbiran juga telah dipindahkan dari Rasa ke Kuala Kubu Baharu sekitar tahun 1930-an.


Asal-Usul Jolly Roger Bendera Lanun

Kisah lanun merupakan sebuah topik yang agak masyhur bagi ramai dari kalangan kita pada hari ini, dengan kehadiran cerita-cerita romantisme yang melibatkan pengembaraan di lautan tinggi, persahabatan dan pemburuan harta karun.

Namun pada beberapa kurun yang lalu, lanun adalah penjenayah yang paling dikehendaki dan merupakan salah satu jenayah tersusun yang terawal dalam sejarah.  Sambil berlaya di lautan luas, lanun-lanun ini menyerang, menjarah dan membunuh dengan kejam.

Terdapat banyak objek perlanunan yang digunakan sebagai simbol bagi merujuk kepada lanun – berjalan di atas papan, kaki yang diperbuat daripada kayu, penutup mata, tangan cangkuk, dan anting-anting gelung emas di sebelah telinga.

Namun, simbol lanun yang paling dikenali adalah bendera hitam dengan rekaan tengkorak dan tulang silang, atau dikenali sebagai Jolly Roger.

Jolly Roger dikibarkan pada kapal-kapal lanun untuk menyampaikan mesej tertentu kepada kapal-kapal sasaran. Bendera ini boleh dimanfaatkan untuk menimbulkan rasa gerun di samping mengisytiharkan kekuasaan kapal lanun berkenaan.

Penggunaan bendera lanun secara umumnya meniru penggunaan bendera pada kapal-kapal lain. Sepanjang sejarah maritim, sesebuah kapal akan mengibarkan bendera tertentu untuk menyampaikan beberapa bentuk mesej. Paling utama adalah mesej yang menyatakan pihak mana yang ditumpahkan kesetiaan oleh kapal tersebut.

Kapal-kapal peribadi pula lazimnya akan mengibarkan bendera yang berbeza berbanding kapal-kapal tentera. Begitu juga dengan kapal-kapal lanun yang mengibarkan bendera tertentu untuk menyampaikan mesej atau untuk memperdaya kapal-kapal berhampiran.

Menurut sejarah, kapal lanun yang menyerang kebiasaannya akan mengibarkan bendera yang berwarna hitam penuh. Pengibaran bendera ini menandakan mesej bahawa selagimana tiada penentangan, semua anak kapal akan selamat. Namun setelah diberikan tentangan, bendera merah akan dikibar bagi menyampaikan mesej bahawa tiada belas kasihan akan ditunjukkan.

Tujuan pengibaran bendera ini adalah untuk menimbulkan rasa takut kepada pihak yang ingin diserang, sekaligus memberikan kelebihan buat lanun. Bendera hitam atau merah inilah yang dirujuk sebagai Jolly Roger pada mulanya, sebelum nama itu dikaitkan dengan rekaan tengkorak dan tulang silang pada bendera lanun.

Asal-usul pengambilan nama Jolly Roger masih menjadi bahan perdebatan. Pada tahun 1724, Charles Johnson menerbitkan sebuah buku yang berjudul ‘A General History of the Pyrates’.

Di dalam buku inilah frasa ‘Jolly Roger’ mula berasal, di mana Johnsohn memetik bukan seorang, tetapi dua orang lanun yang memanggil bendera mereka sebagai Jolly Roger. Dua orang lanun tersebut adalah Bartholomew Roberts (pada tahun Jun 1721) dan Francis Spriggs (Julai 1723).

Ada juga pihak yang berpendapat bahawa nama Jolly Roger berasal dari sebuah perkataan Perancis, iaitu jolie rouge yang bermaksud ‘merah indah’.

Kemungkinan lain pula hadir dari sebuah buku tulisan David Hatcher Childress yang berjudul ‘Pirates & The Lost Templar Fleet’. Di dalam buku ini, Childress berpendapat bahawa Jolly Roger sebenarnya mengambil nama bersempena Raja Roger II dari Sicily, seorang Templar yang diyakini sebagai lelaki pertama yang mengibarkan bendera itu.

Pada hari ini, Jolly Roger (bendera hitam dengan imej tengkorak dan tulang silang) dianggap sebagai rekaan piawai bagi bendera lanun. Walau bagaimanapun, rekaan sebegitu bukanlan rekaan asal bagi Jolly Roger.

Dalam A General History of the Pyrates, dua orang lanun mengibarkan bendera yang dipanggil sebagai Jolly Roger. Namun kedua-dua bendera itu tidak mempunyai imej tengkorak dan tulang silang. Daripada sini dapat kita pastikan bahawa Jolly Roger pada asalnya tidak mempunyai imej tertentu dan ia adalah istilah umum bagi merujuk mana-mana bendera lanun.

Kepelbagaian rekaan bendera lanun sememangnya banyak sepanjang peredaran sejarah; dari merah atau hitam penuh, kepada kepelbagaian imej berwarna merah dan hitam termasuklah imej tengkorak, senjata, darah dan hati. Sebahagian contoh Jolly Roger yang pernah wujud dalam sejarah adalah seperti berikut:

Beberapa sumber menyifatkan rekaan tengkorak dan tulang silang berasal-usul daripada legenda Templar. Philip Gardiner menulis di dalam The Holy Blood and the Holy Grail:

“Terdapat seorang wanita dari Maraclea yang dicintai oleh seorang Templar, si Raja Sidon. Namun, wanita itu mati di usia muda, dan pada malam selepas pengebumiannya, kekasihnya itu merangkak ke kuburnya, menggalinya dan mencabulnya. Kemudian, suatu suara entah dari mana menyuruh lelaki itu kembali dalam tempoh sembilan bulan kerana beliau akan mendapatkan seorang anak lelaki.

Templar itu menuruti perintah tersebut dan pada masa yang ditetapkan, beliau membongkar semula kubur itu dan menemukan kepala dan tulang kaki (tengkorak dan tulang silang). Suara yang sama kemudiannya menyuruh beliau agar menyimpan tulang tersebut dengan baik kerana ia akan memberi kebaikan kepadanya.

Justeru, beliau pun membawa tulang-tulang itu bersamanya. Ia menjadi tangkal pelindungnya, dan beliau berupaya menewaskan musuh-musuhnya dengan hanya menunjukkan tengkorak itu kepada mereka. Seiring peredaran waktu. Tulang-tulang ini diperturunkan kepada waris-warisnya.”

Pada hari ini, Jolly Roger, atau secara khusus, imej tengkorak dan tulang silang dianggap oleh ramai pihak sebagai sebuah penjenamaan secara kolektif yang berjaya. Simbol ini tidak diambil dan dipakai oleh satu entiti tunggal. Sebaliknya, ia menjadi simbol sejagat (universal) sampaikan setelah beratus tahun berlalu, simbol tersebut masih boleh dikenali sebagai simbol lanun.

Cerita-cerita lanun baik yang lama mahupun yang baru disampaikan secara terus-menerus, sama ada menerusi kisah lanun sebenar seperti Blackbeard dan Ching Shing, ataupun kisah-kisah dongeng klasik seperti ‘Peter Pan’s Captain Hook’ serta Pirates of the Caribbean.

Menerusi simbolisasi seperti Jolly Roger, setiap cerita ini walaupun menggambarkan lanun yang sangat berbeza, masing-masing menimbulkan imej lanun klasik – menjarah harta-benda, meminum banyak arak, pelayar yang cekap, dan raja lautan.

TERJEMAHAN:

M R Reese. (20 Februari 2015). The Ultimate Pirate Branding Symbol – the Origin of the Jolly Roger. Ancient Origins.
https://www.ancient-origins.net/history/ultimate-pirate-branding-symbol-origin-jolly-roger-002696


Isu Jerebu: ASEAN Boleh Ke Ambil Tindakan Ke Atas Indonesia?

Tanggapan orang ramai bahawa “ASEAN harus/boleh kenakan tindakan terhadap Indonesia” menunjukkan ramai tak faham tentang hubungan antarabangsa (IR).

Pertama sekali, ASEAN tidak mempunyai mekanisme untuk kenakan apa-apa tindakan terhadap sesebuah negara. Dalam IR, kita panggil ASEAN ni sebagai sebuah “normative organization”. Ia tidak mempunyai undang-undang untuk menghukum kesalahan negara yang jadi ahlinya, malah ia juga tidak mendefinisikan apa yang menjadi “kesalahan” bagi sesebuah negara.

Sebaliknya, ASEAN hanyalah sebuah platform bagi negara-negara serantau untuk berinteraksi berdasarkan “norm” (norma) yang dipersetujui. Dalam ASEAN, norma tu ialah “musyawarah” (consultation) dan “muafakat” (consensus). Sebelum nak buat apa-apa, kena bincang elok-elok dulu, lepas semua dah setuju sebulat suara, baru jalan.

Jadi, apa-apa perjanjian ASEAN adalah untuk menggalakkan kerjasama dan perbincangan, bukan untuk “regulate” dan “punish”, termasuklah perjanjian mengenai jerebu (ASEAN Agreement on Transboundary Haze Pollution). Perjanjian siap tahun 2002, tapi hanya sehingga 2014 baru Indonesia menandatangani ia. Perjanjian itu cuma menyarankan negara untuk bekerjasama tackle masalah jerebu, bukan untuk tackle negara yang dianggap sebagai “punca” jerebu.

Kedua, tak kira kat ASEAN atau EU atau UN, setiap pertubuhan antarabangsa ni ada dia punya “abang besar”. Abang besar UN ialah P5 (US, Rusia, China, UK, Perancis), abang besar EU ialah Perancis dan Jerman, abang besar ASEAN siapa? Tengoklah kat mana terletaknya Sekretariat ASEAN — jeng jeng jeng — Jakarta. So macam mana sesebuah pertubuhan nak kenakan tindakan terhadap ahlinya yang mempunyai kedudukan paling penting?

Mengheret Indonesia ke Mahkamah Keadilan Antarabangsa (ICJ)? Apa yang kita boleh harapkan daripada undang-undang antarabangsa? Name and shame? Denda? Adakah benda itu boleh selesaikan masalah? Sebagai negara berdaulat, sebenarnya Indonesia boleh je tak nak mematuhi keputusan ICJ (kalau ia mahu), lebih-lebih lagi kedudukan Indonesia sebagai kuasa serantau. Kalau jadi macam tu, apa yang negara pengadu boleh buat? Dalam IR, undang-undang hanyalah simbolik. “Power” barulah real.

Sebenarnya, nak salahkan kerajaan Indonesia 100% pun tak boleh juga, walaupun respon diorang kurang memuaskan. Isu jerebu adalah isu “transnational” yang melibatkan “transnational actor” seperti syarikat perladangan multinasional yang masih guna kaedah tebas dan bakar (slash and burn) untuk menjadikan hutan sebagai ladang. Transnational bermaksud diorang ni beroperasi merentas negara, jadi undang-undang negara sukar nak tackle diorang, dan “undang-undang perdagangan antarabangsa” yang sedia ada kadang lebih melindungi syarikat berbanding kepentingan negara.

Itulah limitasi undang-undang antarabangsa dalam IR. Jadi nak tak nak, diplomasi adalah penyelesaian yang lebih baik berbanding undang-undang, malah satu-satunya penyelesaian kepada isu jerebu. Berfikir dalam kerangka nasionalis dan menunding jari antara negara tidak akan menyelesaikan masalah. Sebaliknya, kita kena melihat ia sebagai masalah serantau yang “transnational”.

*Penafian: Tulisan ini merupakan ekspresi peribadi penulis dari sudut pandangan IR, tidak mewakili pendirian kerajaan Malaysia, dan penulis tidak bertanggungjawab ke atas apa-apa komen yang provokatif. (ceh acah-acah kolumn Malaysiakini)


Rabiah Al Adawiyah: Pelopor Tasawuf Berkonsep Mahabbah

Rabiatul AdawiyahSerikandi yang terciptaSungguh agung pengabdianmuKau berjaya menjadi ikhtibar

Mesti siapa yang membaca senikata di atas dengan
menyanyikan? Siapa yang tidak pernah dengar lagu Rabiatul Adawiyah nyanyian
kumpulan nasyid InTeam. Setiap bait bait lagunya akan membuat pendengar
terbayang seorang wanita dan muslimah yang mengabdikan dirinya demi agama tanpa
ragu. Pada ketika ini, di mana para wanita memperjuangkan hak asasi bagi
dirinya, maka Rabiatul Adawiyah ketika itu berjuang dalam keilmuan dan
kebergantungannya pada Tuhan.

LATAR BELAKANG

Rabiatul Adawiyah telah dilahirkan pada 713 M di
Basra di mana pada zaman pemerintahan Kerajaan Umayyah. Nama lengkap beliau
ialah Rabiah binti Ismail al-Adawiyah al-Qissiyah. Beliau berasal dari keluarga
yang miskin. Ayah beliau meninggal ketika beliau masih lagi kecil dan sejak itu
beliau hilang perhatian dan kasih sayang.

Fariduddin Attar, seorang penyair mistik Parsi dalam menggambarkan keprihatinan Rabiah, menulis bahawa dia dilahirkan di rumah, di mana tidak ada satu pon yang dapat dimakan dan yang dapat dijual. Malam gelap gelita kerana minyak untuk menerangi rumah juga telah habis. Pada suatu hari menjelang usia remajanya, ketika keluar rumah, beliau telah ditangkap oleh penjahat dan dijual dengan harga 6 dirham (RM 6.82). Orang yang membeli Rabiah menyuruhnya mengerjakan pekerjaan yang berat, memperlakukan dengan bengis dan kasar.

Pada siang hari, beliau melayani tuannya, dan pada malam hari beribadah kepada Allah s.w.t, terlalu inginkan redha-Nya. Pada suatu malam, tuannya terjaga dari tidur, dan melalui tingkap melihat Rabiah sedang berdoa, “Ya Allah, Engkau tahu bahawa hasrat hatiku adalah untuk dapat mematuhi perintah-Mu; jika aku dapat mengubah nasibku ini, nescaya aku tidak akan beristirehat walau sebentar pun dari mengabdikan kepada-Mu”. Menyaksikan peristiwa itu, dia merasa takut, semalaman termenung sampai terbit fajar. Pagi pagi lagi dia memanggil Rabiah, bersikap lunak padanya dan membebaskannya. Setelah menikmati kebebasan, Rabiah menjalani kehidupan sufistik, beribadah dan berkhalwat (menyepi), lebih memilih kemiskinan daripada kemewahan kehidupan duniawi. Beliau hidup menyendiri, tidak menikah, dan enggan menerima bantuan kebendaan daripada orang lain. Dengan sikap dan kesalihannya itu namaya sebagai orang suci dan pengkhutbah makin lama makin harum. Dia dihormati oleh orang orang zuhud di masanya dan sering dikunjungi untuk bertukar tukar pengalaman masalah kesufian. Para Sufi yang sering berkunjung antara lain Malik bin Dinar, Sufyan as-Sauri, Syaqiq al-Balkhi dan lain lain.

Rabiah memilih untuk menempuh jalan hidup sendirian
tanpa nikah, hanya mengabdi diri kepada Allah. Pengalaman kesufian dia peroleh
bukan melalui guru, melainkan melalui pengalamannya sendiri. Dia tidak
meninggalkan ajaran tertulis langsung melalui tangannya sendiri, akan tetapi
ajarannya dikenal melalui anak muridnya, dan baru dituliskan setelah beliau
wafat.

KISAH BERSAMA HASAN AL BASRI

Sedia maklum bahawa Rabiatul Adawiyah memang tidak
berkeinginan untuk berkahwin. Ramai lamaran lelaki yang bukan calang calang
orang. Antaranya Abdul Wahid bin Zaid, seorang yang dihormat dalam kalangan
masyarakat setempat. Selain itu, Muhammad bin Sulaiman al-Hasyimi juga pernah
melamar. Beliau merupakan amir
Abbasiyah dari Basrah. Kalau di Malaysia boleh anggap macam Menteri Besar
Negeri. Pun ditolak oleh Rabiatul Adawiyah.

Akhirnya datanglah Hasan al Basri. Yang ni tahap
Mufti Wilayah dah. Rabiatul Adawiyah terima tapi dengan syarat 4 soalan yang
diberikan mampu dijawab tepat, maka beliau akan berkahwin dengan Hasan al
Basri. Antara 4 soalan itu adalah:

1.  Apakah
yang akan dikatakan oleh Hakim dunia ini saat kematianku nanti, akankah aku
mati dalam Husnul Khatimah atau Suul Khatimah?

2. Apakah yang akan anda katakan, jika ragaku telah
diletakkan di bumi pemakaman, dan telah ditanya oleh Munkar dan Nakir, apakah
aku mampu menjawab pertanyaan darinya?

3. Jika manusia telah diarak, di akhirat kelak, masing-masing
dari mereka menerima kitab amal perbuatannya. dan aku telah benar-benar
menerima kitab amal-perbuatanku, ditangan mana aku menerimanya, apakah tangan
kiri atau tangan kanan?

4. Pada saat Hari Perhitungan nanti, “Jika telah
dipanggil manusia, beberapa diantara mereka ada yang di syurga, ada yang
dineraka, dimanakah aku berada diantara dua golongan ini?”

Jawapan Hasan al Basri hanya satu, “Hanya Allah Maha
Mengetahui”. Kemudian Rabiatul Adawiyah pun berkata, “Seseorang yang baginya
ghaib bagi empat hal ini, bagaimana boleh sibukkan diri dengan penikahan”?

Beliau menyambung lagi, “Aku dianugerahkan kemampuan
untuk menjaga sembilan nafsu dengan satu akal, bagaimana engkau yang ada
sembilan akal tidak mampu menjaga satu nafsumu”?

Menangis Hasan al Basri kerana merasakan dirinya
begitu kurang di hadapan Allah. Merasakan masih belum cukup untuk ‘membeli’
hati seorang hamba Allah yang sangat taat walaupun dengan ilmu yang cukup
tinggi. Lalu beliau keluar dari kediaman Rabiatul Adawiyah.

KEHIDUPAN RABIATUL ADAWIYAH

Cinta Rabiatul Adawiyah kepada Allah swt telah
memenuhi seluruh jiwa dan raganya. Ketika ditanya kepadanya mengenai cinta
kepada Rasulullah, dia menjawab, “Aku, demi Allah sangat mencintai Rasul, akan
tetapi cintaku kepada al Khaliq (Maha Pencipta) telah memalingkan perhatianku
daripada sesama makhluk (segala ciptaan)”, dan beliau ditanya kenapa menolak
perkahwinan sebagai salah satu sunnah Rasulullah saw maka beliau menjawab
bahawa dirinya milik Allah yang dicintai-Nya; barangsiapa ingin memperisterikannya,
maka hendaklah minta izin dengan Allah.

Rabiah telah meninggal dunia di Basra pada tahun 801
Masihi. Dia telah dimakamkan di rumah tempat dia tinggal. Ketika jenazahnya
diusung ke perkuburan, orang-orang soleh, para sufi dan orang-orang Islam turut
mengiringinya dalam jumlah yang luar biasa ramainya. Cintailah Allah kerana Dia
mencintai kita, tunaikanlah perintah Allah kerana Dia akan mengadili kita,
buatlah sesuatu yang dituntut semata-mata kerana Allah  sebab yang akan menilai setiap amal adalah
Allah.

Banyak puisi mahabbah
kepada Allah yang banyak diucapkan oleh para sufi yang dinisbahkan kepada diri
Rabiatul Adawiyah, contohnya:

“Ya Allah, jika aku menyembah-Mu, kerana takut kepada neraka, bakarlah aku di dalam neraka; dan jika aku menyembah-Mu kerana mengharapkan syurga; tetapi janganlah Engkau enggan memperlihatkan keindahan wajah-Mu yang abadi padaku.”

RUJUKAN:

1. Hamka, Buya. 1953. Tasawuf dari Abad ke Abad.
Halaman: 69-73. Jakarta: Pustaka Islam.

 2. Drs. H. A.
Hafizah Dasuki, 1994, Ensiklopedia Islam, Dewan Bahasa dan Pustaka


Forum Perspektif Sejarah Gerakan Komunis Dalam Buku Teks

Aku pun tak tahu nak namakan forum ni apa, sebab dapat maklumat minit terakhir. Jadi, aku namakan tajuk artikel aku ini sedemikian sebab itulah yang aku faham pada teras perbahasan. Jadi, aku turunlah ke forum ini. Aku datang dengan sahabat-sahabat aku. Ada yang tentera, ada merupakan arkitek, ada admin page ketenteraan.

Asalnya aku datang dengan sentimen penuh kemarahan, tapi masih dapat kawal. Aku fikir forum ini adalah untuk memurnikan terus perjuangan Komunis.

Tapi sebenarnya yang dijelaskan oleh panelis tadi adalah mengenai mereka mahu setiap fakta-fakta dalam buku teks dipaparkan dalam nada kiri dan kanan lebih adil. Dalam perbahasan itu, ada antara kami yang jadi emosi sebab ada soalan yang tidak dapat dijawab dengan jelas. Apa yang kawan-kawan aku tanyakan ialah mengenai apa naratif dan objektif yang mahu dipersembahkan dalam buku teks.

Aku ada bertikam lidah dengan Fadiah (peguam yang terkenal dengan isu kontroversi raja-raja Melayu) dalam beberapa isu. Terutama dalam ketika Fadiah ketika beliau menyamakan orang Cina dan India di Malaysia dengan pendatang-pendatang dan imigrant daripada Timur Tengah ke USA ketika salah seorang rakan aku mempertikaikan apa perlunya ada penterjemah Mandarin pada program Bahasa Melayu itu sedangkan Bahasa Melayu ialah bahasa kebangsaan. Jadi, Fadiah cuba menyamakan situasi penduduk Cina dan India yang tidak fasih itu dengan situasi imigran timur tengah di Barat.

Pada aku,aku berkata kepada Fadiah walau aku dengan jelas mempertahankan bahawa Melayu ialah pribumi di Malaysia, tetapi aku tetap tidak sesekali memanggil dan menyamakan Cina dan India dengan imigrant Timur Tengah. Beliau ada hujah tersendiri. Tapi kami akhirnya agree to disagree sebab topik forum bukan tentang kepentingan Bahasa Melayu.

Pertikaman lidah aku seterusnya ialah aku berpendapat bahawa kalau pada POV sebuah gerakan itu boleh memurnikan pegangan dan gerakan mereka, apakah kita boleh mengiktiraf ISIS sebab pada setiap gerakan pengganas di dunia sekarang, mereka tentunya mempercayai tindakan itu betul. Kemudian, pertikaman lidah kami sampai kepada definisi perang dan seumpama dengannya.

Forum berjalan dengan pelbagai persoalan-persoalan lain seperti kenapa tidak ada golongan kanan dan juga pembuat buku teks di atas pentas kalau topik perbahasannya ialah mengenai perspektif sejarah dalam buku teks dalam sejarah. Penganjur memberitahu bahawa jemputan sudah dilayangkan kepada professor, golongan kanan tetapi tidak bersahut. Lantas aku menawarkan diri bahawa The Patriots boleh jadi rakan penganjur pada masa hadapan, agar nampak seimbang ada Kanan dan Kiri dalam penganjuran nanti.

Lalu, aku menyatakan pandangan aku kepada Fahmi Reza tentang usaha beliau untuk memastikan naratif golongan kiri boleh didengari. Pada hemat aku, aku memahami perjuangannya berkenaan buku teks sebab aku dan The Patriots juga pernah berada di tempatnya ketika perjuangan menuntut sejarah Melayu Hindu-Buddha dimasukkan dalam buku teks dan diceritakan dengan jujur. Jadi, aku memahami sedikit sebanyak struggle menukarkan buku teks ini.

Selepas itu, aku katakan pada beliau cadangan untuk remaja sekolah diberikan pendedahan adil kiri dan kanan tidak ada masalah. Tapi ia perlu diiringi dengan subjek mantik dan logik, sekurang-kurangnya pemikiran mereka dapat dipandu dengan disipilin pemikiran yang betul. Aku tidak bersetuju pada angka 15 tahun, mungkin 17 tahun cukup untuk mereka didedahkan pada perspektif sejarah kiri dan kanan.

Kemudian, aku perkenalkan diri aku sebagai penerbit buku Aku Seorang Patriots. Dalam buku tersebut, ia merangkumi perjuangan marhaen ketika zaman darurat dahulu. Pada aku, selain perspektif ideologi, perspektif pembesar dan pemimpin dimainkan, perspektif rakyat marhaen ini perlu dimasukkan. Mereka adalah mangsa kepada pertembungan ideologi orang atasan ini. Pada ini, aku dan beliau mencapai titik persetujuan bersama. Fahmi Reza bersetuju cadangan aku mengenai perspektif sejarah yang selalu dilupakan ini.

Selebihnya, forum terpaksa ditamatkan sebab kesuntukan masa. Tapi aku sempat berkongsi pendapat dengan Fahmi Reza dan moderator diluar forum, berkongsi pendapat yang agak terbantut ketika di dalam forum. Aku kata idea dia itu perlu diiringi dengan pengukuhan lain. Dan tentunya, aku berpendapat ia boleh berlaku kalau rakyat Malaysia sudah begitu terbuka dengan situasi seperti itu, dan ia perlu berjalan tanpa membuka kotak pandora.

Aku juga melahirkan pendapat aku bahawa walaupun kau nampak aku kanan dari sudut sosial, tetapi dalam bab ekonomi ini, dalam bab isu seperti campur tangan kerajaan dan agak tidak setuju dengan open market. Aku katakan boleh tak kita menganggap bahawa gerakan Komunis di Malaysia adalah sebuah gerakan ekstrem yang tak melambangkan ideologi sosialis dan komunis itu sendiri sebab sepanjang aku membaca kitab-kitab mereka, ia tidaklah mengambarkan bagaimana pengerakkan pada zaman darurat di Malaysia daripada yang aku belajar.

Kata aku, pada setiap ideologi itu, ada gerakan ekstremis. Setujukah beliau dengan perspektif aku bahawa gerakan komunis pada zaman dulu tidak lagi membawa ideologi sosialism dan komunis, sebaliknya mereka adalah golongan ekstremis Kiri? Jawapan Fahmi Reza aku tak berapa ingat. Mungkin beliau tak sempat menjawabnya atau aku tak berapa fokus pada jawapan beliau.

P.S: Ada orang tuduh aku yang cetuskan kekecohan masa forum ni. Masalahnya, aku tak cetuskan apa-apa pun. Kekecohan yang meletus dalam forum masa itu berlaku sebab salah faham sahaja. Kemudian semua kembali aman dan seperti biasa.


Kenapa Pentingnya Belajar Berhadapan Dengan Guru?

Tahukah anda, apabila seseorang itu pekak, maka secara automatiknya dia akan menjadi bisu. Sebab apa? Sebab percakapan terbentuk melalui pendengaran. Kalau dia tak dengar, dia mahu cakap apa? Dia ada suara, tetapi dia tak kenal apa itu perkataan.

Aku teringat satu aliran falsafah yang dipanggil sebagai ‘fonosentrism’, iaitu idea di mana suara dan percakapan adalah lebih superior dan lebih utama daripada penulisan dalam aspek komunikasi. Pandangan ini telah memberikan impak persepsi terhadap bahasa isyarat yang sering digunakan oleh orang pekak dan bisu. Antara ahli falsafah yang mempopularkan idea ini adalah Plato dan Jean Jacques Rousseau.

Plato sangat skeptik dengan nilai yang terdapat pada penulisan. Dia lebih gemar bercakap daripada menulis seperti gurunya, Socrates yang tidak pernah menulis sebarang karya dan menyampaikan ilmu hanya melalui oral (percakapan). Tetapi perkara ini agak kontradik dengan pencapaian Plato yang telah menulis banyak karya dalam bidang falsafah.

Rousseau pula berpendapat, percakapan adalah bentuk komunikasi yang lebih ‘tulen’ dan semula jadi berbanding penulisan yang dia lihat sebagai satu bentuk komunikasi yang tidak sihat relatif dengan percakapan.

Seorang lagi ahli falsafah, Walter Ong, agak seimbang dalam perkara ini. Dia berpendapat percakapan adalah sumber utama dalam ilmu pengetahuan sebab apabila bercakap, apa yang terkandung dalam otak separa sedar turut diluahkan menunjukkan seluruh fabrik ilmu dalam diri manusia itu diluahkan. Ia tidak sama macam penulisan, penumpuan terhadap penulisan menyebabkan minda sedar saja yang diberikan tumpuan dan diluahkan.

Alexander Graham Bell, pencipta telefon pertama dunia telah mempelopori aliran oralism, iaitu beliu berpegang orang pekak sepatutnya berkomunikasi dengan percakapan, bukan dengan tulisan ataupun bahas isyarat. Usulan aliran ini adalah untuk menghentikan bentuk ‘penindasan’ terhadap orang pekak yang telah bermula sejak zaman pertengahan.

Di Amerika Syarikat ketika kurun ke-19 hingga ke-20, ramai doktor dan guru menggalakkan ibu bapa mengajarkan anaknya yang pekak untuk berkomunikasi dan melarang belajar bahasa isyarat. Bagaiman teknik oral diajar untuk orang pekak panjang pula ceritanya dan pernah menjadi isu antarabangsa dalam lapangan pendidikan.

Jacques Derrida, seorang ahli falsafah melihat fonosentrism sebagai satu bentuk self-expression yang autentik dalam diri manusia. Walau bagaimanapun, Derrida tidak melihat percakapan lebih baik daripada penulisan tetapi ia lebih utama dalam masyarakat kerana eksperisnya yang transendental. Walaupun ramai mengkritik penulisan sebagai satu bentuk korupsi yang menimbulkan pelbagai penfasiran, Derrida juga beranggapan percakapan pun boleh jadi hal yang sama.


Kewujudan Sotong Gergasi

Sotong gergasi atau nama saintifik Architeuthis dux. Kewujudan mereka sering menjadi tanda tanya sama ada mereka masih wujud atau ia sekadar mitos sahaja. Sejak abad ke 18 dan juga abad ke 19, telah banyak bukti yang dapat dikumpulkan mengenai kewujudan Sotong gergasi ini. Kebanyakan saksi yang melihat kewujudan mereka ialah pelayar yang kerap berlayar. Ahli falsafah Greek iaitu Aristotle pernah menggambarkan betapa hebatnya sotong gergasi tersebut hingga menggelarkan mereka sebagai great squid teuthos.

“Teuthos mampu membesar sepanjang lima hasta. Sesetengah spesies hanya dua hasta dan mempunyai sesungut yang lebih besar dari saiz mereka.” – Aristotle.

Latar belakang sotong gergasi

Dari segi habitat mereka, masih lagi menjadi tanda tanya di manakah sotong gergasi ini hidup. Pada penyelidikan baru-baru ini, sotong gergasi kebanyakan ditemui di laut dalam, berkemungkinan sedalam 200 hingga 100 meter. Berdasarkan catatan Dr. Ole Brix dari University of Bergen, darah sotong tidak mempunyai oksigen pada suhu yang sangat tinggi. Mereka akan timbul apabila suhu air menjadi panas.

Habitat sotong gergasi kelihatan gemar berada di lautan yang suhu airnya sejuk. Antara tempat-tempat yang menjadi tumpuan lokasi yang berkemungkinan mereka masih lagi wujud, Lautan Atlantik Utara terutama di Norway, Kepulauan British, Perairan Jepun dan juga sekitar New Zealand dan Australia.

Dari segi fizikal mereka, saiz mereka pernah direkodkan sepanjang 60 kaki (18 meter) tetapi kebanyakan yang dijumpai hanya sekadar 34 hingga 45 kaki saiznya. Sotong gergasi ini jugak mempunyai sepasang mata yang besar dari haiwan lain. Mereka mempunyai sesungut yang panjang mereka 10 hingga 12 meter. Mereka juga mempunyai penyedut pada sesungut mereka yang mampu melekat pada apa-apa struktur degnan lebih kuat. Untuk pengetahuan kalian, mereka juga mempunyai paruh yang seperti seekor burung. Paruh mereka yang berada di mulut mereka mampu memecahkan apa-apa sahaja seperti hidupan yang bercengkeram, objek keras malah manusia sendiri!

Antara makanan mereka kebiasaannya memakan haiwan lebih kecil daripada mereka malah mereka juga akan memakan spesies mereka sendiri. Mereka dikategorikan sebagai aggresif kerana mampu untuk menjadikan Sperm Whale dan juga Blue Whale sebagai makanan mereka. Terdapat kesan-kesan pertarungan di antara Sperm Whale dan juga sotong gergasi ini. Kesan paruh sotong gergasi kebanyakannya mampu mencederakan malah memotong cebisan daging Sperm Whale. Pakar penyelidikan pernah membuat rekod bacaan paruh seekor sotong yang bersaiz anggaran 10 meter mampu menghasilkan daya tekanan beranggaran 700-800 psi.

Pada tahun 2015, kemunculan sotong gergasi di Jepun menjadi tarikan sedunia apabila seorang penyelam yang secara kebetulan berada di sekitar perlabuhan Toyama ternampak seekor sotong yang tiba-tiba muncul. Dengan kesempatan itu, penyelam tersebut tidak mahu lepaskan peluang dengan merekod sendiri di dalam air. Dalam beberapa jam kemudian, penyelam tersebut membawa sotong tesebut ke laut semula. Walau bagaimanapun, sotong tersebut hanya bersaiz 4 meter bagi usia yang muda tetapi mereka mampu membesar hingga 10 hingga 15 meter.

Menyangkal bangkai sotong gergasi yang heboh di Pulau Seram, Indonesia!

Pada 12 Mei, satu video dimuat naik ke laman sosial yang merakam bangkai yang sangat besar  pada mula dikatakan bangkai seekor sotong gergasi tetapi mempunyai gading seperti seekor gajah. Hasil penyelidikan dari Indonesia telah mengenal pasti rangka bangkai tersebut hanyalah seekor Baleen Whale yang dalam keadaan reput. Ia dipercayai hanyut dari tengah lautan. Alexender Werth, dari ahli biologi ikan paus di Hampden-Sydney College di Virginia berkata, kemunculan bangkai tersebut hanyalah seekor ikan paus baleen. Walau bagaimanapun, ia berkemungkinan bangkai kepada seekor Blue Whale.

Ikan paus ini dikatakan mungkin mati akibat pelanggaran dari kapal-kapal besar atau hanya sisa makanan dari haiwan lain seperti pemburu-pemburu yang agresif. Berdasarkan dari rakaman ini, struktur tulang yang dikatakan sebagai gading gajah adalah tulang dibahagian mulut ikan paus tersebut. Maka, bangkai sotong gergasi yang heboh baru-baru ini hanya andaian sahaja!

Rujukan


Kosher Makanan Halal Versi Yahudi

Kosher adalah dari kata dasar Kasher (כָּשֵׁר) yang bererti “fit” and “proper”. Sub-Halakha yang ditekankan agama Yahudi adalah Kashrut (hukum dan undang-undang pemakanan) yang sering disebut di dalam Leviticus dan Deuteronomy.

Pemakanan yang bercanggah dengan prinsip Kosher disebut sebagai Treif (טרײף) iaitu seumpama hukum Haram.

Pemakanan Kosher adalah pemakanan halal versi ajaran Yahudi. Penekanan makanan Kosher di dalam ajaran Yahudi amatlah ketat dan rumit berbanding syariat Islam.

Orang Yahudi ditegah untuk memakan babi, unta, burung unta, binatang rodensia, bangkai, binatang pemangsa dan apa jua makanan yang boleh mendatangkan mudarat untuk kesihatan. Bahkan buah-buahan dan sayuran juga perlu dipastikan kebersihannya agar tidak wujud ulat di dalamnya.

Untuk haiwan akuatik pula orang Yahudi hanya dibenarkan untuk memakan binatang yang mempunyai insang dan sisik sahaja iaitu ikan. Manakala, binatang seperti udang,kerang, ketam dan binatang dua alam adalah dilarang.

Bagi binatang seperti lembu, kambing, rusa, kijang, ayam dan burung pula adalah binatang yang dikategorikan sebagai binatang kosher.

Makanan berasaskan tenusu seperti keju, yogurt dan lain-lain mestilah dari binatang kosher. Dan tidak boleh dicampurkan makanan tenusu dengan daging kosher dalam satu masakan. Sekiranya mereka minum susu, atau makan keju pada waktu pagi, mereka hendaklah menunggu paling lama 6 jam sebelum memakan daging Kosher.

Oleh: Azizul Farhan

Mari singkap helaian sejarah Yahudi dan Bani Israil di dalam KITAB TAMADUN YAHUDI. Dapatkan di Shopee kami dengan diskaun menarik sempena JUALAN PASCA PBAKL: https://bit.ly/3MkDT6b


‘Sanad Populariti’ : Khutaba’ Ruwaibidhah Vs Talaqqi Turath

Zaman dulu, ulama lah yang menentukan cara untuk mentarbiyah umat. Zaman sekarang terbalik, ulama yang kena ikut kehendak netizen macam mana corak dakwah yang kena dengan selera tekak mereka.

Masyarakat pula yang tentukan ustaz ni best, ustaz ni tak best. Ustaz ni pandai buat lawak, ustaz ni pandai nyanyi, ustaz ni popular. Syeikh tu tak alim sebab takda PhD, Tok guru tu bosan sebab baca kitab kuning je, ustaz tu bukan parti kita, ustaz tu keras, ustaz tu tak popular.

Inilah punca kerosakan dan kekeliruan yang berlaku dalam “budaya Ilmu” masyarakat. Loss of Adab. Letak duduk ilmu itu bukan pada tempatnya. Tak dapat beza antara ilmu dan maklumat, hakikat dan retorik. Ilmu itu sepatutnya di ambil dari ulama secara bersanad mengikut kaedah 5 Rukun Ilmu. Inilah Turath iaitu tradisi pengajian para ulama sejak zaman Rasulullah.

Orang zaman dulu mengaji agama secara talaqqi bersanad dari generasi ke generasi hingga sampai kepada Rasulullah. Pengajian bersanad secara Riwayah (Penyampaian), Dirayah (Pemahaman) dan Tazkiyah (Penyucian). Barulah kefahaman agama tu selari dengan apa yang dibawa oleh Rasulullah.

Ini kerana ilmu diwarisi secara seragam dari Rasulullah kepada Salafus Soleh iaitu Sahabat, Tabien dan Tabi’ Tabien, kemudian diteruskan oleh ulama Khalaf, ulama mutaakhirin lalu sampai kepada Penuntut Ilmu. Bukan hanya ilmu Hadis, bahkan kesemua ilmu Islami pasti ada sanadnya sama ada ilmu Quran, Akidah, Fiqh, Tasawwuf dan lain-lain.

Ulama itu pewaris nabi, dan sanad itu sebahagian dari agama. Maka tengok lah dari siapa ilmu itu diambil. Kalau bukan kerana sanad, sesiapa saja boleh berkata sesuka hatinya. Kalau bukan dari kefahaman ulama, maka ‘ilmu’ yang diperoleh itu, bukan dari suluhan Nubuwwah.

Tapi orang sekarang dah tak ikut sanad-sanad tu dah. Mereka tak hirau pun Sanad Riwayah ke Sanad Dirayah ke Sanad Tazkiyah ke. Yang mereka pakai hanyalah “Sanad Populariti”. Semakin tinggi populariti si penceramah tu, semakin mutawatir dan qatie lah segala dakwaannya.

Mengaji pulak bukan berguru secara Talaqqi kitab, tetapi hanya melalui Media Sosial sahaja. Terkadang, ‘ilmu’ yang tersebar di Media Sosial ini bukanlah dari Sanad para ulama pun. Maka bagaimana ilmu yang kita dapat itu akan sama seperti Rasulullah sampaikan jika Sanadnya terputus?

Maka lahirlah golongan Jahil Murakkab. Kemudian, golongan yang Jahil Murakkab ini pula lah yang menjadi penceramah di Media Sosial hingga melahirkan golongan Jahil Murakkab yang lain pula. Dan trend ini terus berputar sehingga membentuk “budaya ilmu” netizen.

Ilmu agama yang sahih kian hilang. Masyarakat dah tak ambil ilmu dari para ulama Turath. Para ulama Turath yang mewarisi sanad-sanad ilmu pula belakangan ini semakin ramai yang meninggal dunia. Ini seperti sabdaan Rasulullah,

إِنَّ اللَّهَ لَا يَقْبِضُ الْعِلْمَ انْتِزَاعًا يَنْتَزِعُهُ مِنْ الْعِبَادِ وَلَكِنْ يَقْبِضُ الْعِلْمَ بِقَبْضِ الْعُلَمَاءِ حَتَّى إِذَا لَمْ يُبْقِ عَالِمًا اتَّخَذَ النَّاسُ رُءُوسًا جُهَّالًا فَسُئِلُوا فَأَفْتَوْا بِغَيْرِ عِلْمٍ فَضَلُّوا وَأَضَلُّوا

“Sesungguhnya Allah tidak mencabut ilmu sekaligus dari hamba, akan tetapi Allah mencabut ilmu dengan cara mewafatkan para ulama hingga bila sudah tidak tersisa ulama maka manusia akan mengangkat tokoh dari kalangan orang-orang bodoh, ketika mereka ditanya mereka berfatwa tanpa ilmu, mereka sesat dan menyesatkan”. (Hadis Sahih Riwayat Imam Bukhari)

Masyarakat mengangkat orang-orang jahil sebagai tokoh rujukan. Mereka pandai memetik hadis itu ini, goreng sesedap rasa. Namun hadis itu tidak dihurai mengikut kefahaman sebenar kerana ilmu tidak diambil secara bersanad. Maka berlakulah kesesatan walaupun mereka mendakwa mengikut Hadis Sahih sekalipun. Seperti sabdaan Rasulullah,

سَيَخْرُجُ فِى آخِرِ الزَّمَانِ قَوْمٌ أَحْدَاثُ الأَسْنَانِ سُفَهَاءُ الأَحْلاَمِ يَقُولُونَ مِنْ خَيْرِ قَوْلِ الْبَرِيَّةِ يَقْرَءُونَ الْقُرْآنَ لاَ يُجَاوِزُ حَنَاجِرَهُمْ يَمْرُقُونَ مِنَ الدِّينِ كَمَا يَمْرُقُ السَّهْمُ مِنَ الرَّمِيَّةِ

“Akan muncul di akhir zaman suatu kaum yang usianya masih muda mentah, akalnya cetek, mereka berucap dengan perkataan Khairil Bariyah (hadis), mereka membaca al-Quran namun tidak sampai melewati kerongkongan mereka (tidak memahami maksudnya), mereka keluar dari agama sebagaimana keluarnya anak panah dari busurnya.” (Hadis Sahih Riwayat Bukhari & Muslim)

Asalkan cakap sedap, pandai petik hadis, maka terus diperulamakan oleh masyarakat walaupun huraiannya salah dan sesat. Baca terjemahan Hadis di Internet, faham sendiri, tafsir sendiri, hurai sendiri. Masyarakat dah tak dapat beza dah mana satu ulama haq dan mana satu penceramah retorik. Seperti sabda Rasulullah,

وَسَيَأْتِي زَمَانٌ قَلِيْلٌ فُقَهَاؤُهُ، كَثِيْرٌ خُطَبَاؤُهُ، كَثِيْرٌ سُؤَّالُهُ، قَلِيْلٌ مُعْطُوهُ،الْعِلْمُ فِيْهِ خَيْرٌمِنَ الْعَمَلِ

“Dan akan datang suatu zaman yang Ulamanya sedikit dan (Khutaba’) Penceramahnya ramai, peminta-minta banyak dan yang memberi sedikit, berilmu pada waktu itu lebih baik dari beramal.” (Hadis Riwayat at-Tabrani).

Hari ini memang kita melihat ulama semakin berkurangan kerana ramai yang telah meninggal dunia. Dan kita juga dapat melihat masyarakat mengangkat orang jahil yang hanya pandai berceramah untuk dijadikan rujukan. Bukankah kita sering lihat netizen memandai-mandai bercakap dihiasi istilah-istilah Islamik?

Kemudian segala gorengan mereka diakhiri dengan kalimat “Wallahualam”, padahal mereka sendiri tak faham benar pun apa yang mereka sebutkan, mereka sendiri tidak faham landasan ilmu dan segala makna-makna perkataan mereka. Hakikatnya, mereka hanya menyebarkan kesesatan semata-mata.

Para ulama yang faqih dah tak dirujuk sebab tak popular. Stesen TV hanya ambik penceramah yang sedap menggoreng sahaja. “Ustaz-ustaz ekspres”. Tok guru yang mengajar kitab secara bersanad tak diangkat sebab rating tak tinggi. Maka pengajian agama yang berlegar dalam masyarakat tidak lebih hanyalah seperti sebuah bentuk “hiburan” sahaja. Ini seperti sabdaan Rasulullah,

سَيَأْتِي عَلَى النَّاسِ سَنَوَاتٌ خَدَّاعَاتُ يُصَدَّقُ فِيهَا الْكَاذِبُ وَيُكَذَّبُ فِيهَا الصَّادِقُ وَيُؤْتَمَنُ فِيهَا الْخَائِنُ وَيُخَوَّنُ فِيهَا الْأَمِينُ وَيَنْطِقُ فِيهَا الرُّوَيْبِضَةُ قِيلَ وَمَا الرُّوَيْبِضَةُ قَالَ الرَّجُلُ التَّافِهُ فِي أَمْرِ الْعَامَّةِ

“Akan datang kepada manusia tahun-tahun yang penuh dengan penipuan. Ketika itu pendusta dipercayai sedangkan orang yang jujur didustakan, pengkhianat dipercayai sedangkan orang yang amanah dianggap pengkhianat. Pada saat itu Ruwaibidhah berbicara. Ada yang bertanya, “Apa maksud Ruwaibidhah?”. Baginda menjawab, “Orang bodoh yang turut campur dalam urusan umat.” (Hadis Riwayat Ibnu Majah)

Maka tunggang terbaliklah kefahaman agama. Kerana itulah kini kita melihat pelbagai kekeliruan dan pertikaian bab agama dalam kalangan masyarakat awam. Dunia semakin maju, tapi kefahaman agama semakin dangkal. Kerosakan kefahaman agama ini adalah satu bentuk tanda kiamat seperti sabda Rasulullah,

ضُيِّعَتْ الْأَمَانَةُ فَانْتَظِرْ السَّاعَةَ ,قَالَ كَيْفَ إِضَاعَتُهَا يَا رَسُولَ اللَّهِ ,قَالَ إِذَا أُسْنِدَ الْأَمْرُ إِلَى غَيْرِ أَهْلِهِ فَانْتَظِرْ السَّاعَةَ

“Jika amanah telah disia-siakan, tunggulah kiamat terjadi.” Ada seorang sahabat bertanya ; “Bagaimana maksud amanah disia-siakan?” Nabi menjawab; “Jika urusan diserahkan bukan kepada ahlinya, maka tunggulah kiamat itu.” (Hadis Riwayat al-Bukhari)


Misi Bunuh Diri Kapal Selam Target A

7 Disember 1941 merupakan satu tarikh yang tidak akan dilupakan oleh Amerika Syarikat. Inilah tarikh berlakunya serangan udara mengejut tentera Jepun ke atas Pearl Harbor, satu peristiwa yang membawa kepada penyertaan Amerika Syarikat dalam Perang Dunia Kedua (WWII). Namun tatkala kita asyik melihat imej pesawat Zero mengebom pangkalan tentera laut Amerika ini, serangan pertama bukan dimulakan oleh tentera udara, sebaliknya ia dimulakan oleh satu skuadron kapal selam tentera laut mereka.

Pada tahun 1930-an, ketegangan hubungan Washington-Tokyo bukanlah satu perkara baru. Manakan tidak, tindakan Jepun menyerang China pada tahun 1931 sekaligus mencetuskan Perang China-Jepun Kedua sudah mengakibatkan kecaman masyarakat antarabangsa ke atas Tokyo. Ini ditambah dengan kempen ganas mereka terhadap penduduk awam China semakin menambah ketegangan sedia ada. Akibatnya, Jepun dikenakan sekatan ekonomi oleh Amerika Syarikat termasuk sekatan bekalan petroleum, satu komoditi berharga bagi jentera perang Jepun.

Tanpa komoditi tersebut, ekonomi mereka lumpuh dan ini memaksa pihak tentera mencari alternatif bekalan minyak iaitu di Hindia Timur Belanda (Indonesia moden). Namun jika mereka meneruskan rancangan menyerang kawasan tersebut, ia sudah pasti memberi alasan kepada Washington untuk mengisytiharkan perang ke atas Tokyo. Atas sebab itu, pihak Jepun cuba berunding dengan Washington untuk menarik balik sekatan yang dikenakan ke atas mereka. Apabila kedua-duanya berada di ambang persetujuan penarikan semula sekatan, Presiden Amerika Syarikat, Franklin Delano Roosevelt mengenakan syarat kepada Jepun untuk menarik keluar tenteranya dari China. Syarat tersebut ditolak dan ini memaksa pihak tentera meneruskan rancangan menyerang bahagian barat Pasifik termasuk rantau Asia Tenggara.

Rancangan ini dimulakan dengan serangan mengejut ke atas kapal-kapal pengangkut pesawat Amerika Syarikat oleh Laksamana Isoroku Yamamoto. Yamamoto mahu memberi tamparan hebat kepada angkatan tentera laut Amerika di pangkalan mereka di Pearl Harbor. Serangan ini akan memberi lebih banyak masa kepada Jepun untuk menyelesaikan penawanan sepenuhnya kawasan barat Pasifik. Selain melancarkan serangan udara dari sebuah kapal pengangkut pesawat, Yamamoto juga mahu memanfaatkan serangan dari dasar laut melalui penggunaan kapal selama kecil jenis A Ko-hyoteki atau Target A.

Semasa WWII, taktik serangan kapal selam kecil bukan saja digunakan oleh Jepun tetapi juga oleh sekutunya, Jerman dan Itali serta musuh ketat mereka, Britain. Kapal sebegini digunakan untuk menyusup masuk ke pelabuhan-pelabuhan yang dikawal ketat dan menyerang kapal-kapal yang tidak dilindungi. Dengan Target A, pengelasan sebegini diharap dapat menipu penganalisis pertahanan asing dengan menyangka kapal yang berukuruan 78 kaki panjang ialah kapal umpan untuk latihan ketenteraan tentera laut.

Hakikatnya, kapal selam ini mempunyai berat 46 tan, krew kapal seramai dua orang dan dilengkapi dua torpedo 450 milimeter Jenis 97 dengan kepala peledak seberat 800 paun. Semasa menyelam, kapal ini boleh mencecah kelajuan 26 batu sejam tetapi tidak boleh menyelam melebihi 100 meter serta bergantung kepada bateri. Jika Target A digunakan dalam situasi pertempuran sebenar, ia pasti akan kehilangan kuasa jauh lebih cepat. Ini memaksa kapal selam biasa membawa Target A lebih dekat dengan kawasan sasaran. Tetapi dengan kuasa bateri yang tidak mencukupi, sukar bagi kapal jenis ini dapat kembali dengan selamat. Justeru untuk mengelak ditangkap, setiap kapal selam Target A dilengkapi bom seberat 300 paun untuk memusnahkan kapal selam tersebut. Bagi menambah kesukaran, kapal sebegini sukar dikawal walaupun bergerak mengikut garisan lurus. Krew kapal pula perlu berulang-alik dari depan ke belakang untuk menstabilkan kapal.

Melihat semua isu ini, pihak tentera mengubahsuai lima kapal selam Target A dengan melengkapi ia dengan alat pemanduan pneumatik yang lebih baik, pemotong jaring dan pelindung untuk membantu kapal dari terperangkap dalam jaring. Pekerja-pekerja turut mengecat lampu operasi kapal untuk membantunya bersembunyi dari dikesan pihak musuh. Selepas itu, kapal-kapal ini dibawa ke pangkalan tentera laut Kamegakubi di mana ia diletakkan di belakang lima kapal selam besar jenis C-1. Ia turut diberi pengelasan I-16, I-18, I-20, I-22 dan I-24. Pada 25 November 1941, konvoi kapal mula berlayar menuju ke Pearl Harbor. Semasa dalam perlayaran, konvoi menerima mesej “Climb Mount Niitaka 1208”. Mesej tersebut sebenarnya kenyataan kerajaan bahawa semua usaha diplomatik tidak berhasil dan mereka mendapat keizinan untuk melancarkan serangan ke atas Pearl Harbor. Pada 6 Disember, konvoi C-1 berada pada jarak 12 batu nautika dari Pearl Harbor dan antara tengah malam hingga 3.30 pagi, lima kapal Target A dilancarkan.

Jika ada menyangka operasi tersebut kacang, mereka sebenarnya berhadapan cabaran besar untuk merealisasikan usaha tersebut. Pertama, kapal-kapal hanya boleh masuk ke pelabuhan selepas melalui sebuah terusan yang mempunyai kedalaman 65 kaki dan dikawal dengan jaring anti-kapal selam pada kedalaman 35 kaki. Bot-bot pada kedua-dua belah jaring akan menarik jaring tersebut bagi membenarkan bot-bot biasa melalui laluan tersebut. Selain itu, kapal-kapal pemusnah Amerika meronda dalam jarak lima batu dari pintu masuk pelabuhan. Sebarang pergerakan yang mencurigakan juga akan dapat dikesan melalui rondaan udara yang dilakukan oleh pesawat peronda maritim PBY Catalina.

Di atas kertas, pihak Jepun akan menggunakan kesempatan mengikut kapal-kapal Amerika yang berlayar melalui jaring anti-kapal selam itu. Dari situ, mereka akan menunggu masa sesuai sehinggalah tentera udara melancarkan serangan ke atas Pearl Harbor. Dan di sebalik situasi kelam-kabut inilah, kapal-kapal selam menyerang mana-mana kapal perang Amerika yang terselamat dari serangan bom pesawat Zero. Selepas itu, mereka akan melarikan diri ke Pulau Lanai, Hawaii. Tapi masalahnya, rancangan di atas kertas tak semestinya menjadi di dunia sebenar. Pada jam 4.00 pagi, kapal pembersih periuk api USS Condor mengesan salah satu periskop kapal selam Target A dan segera menghubungi kapal pemusnah USS Ward to memeriksa kawasan tersebut. Satu jam setengah kemudian, krew kapal Ward mengesan periskop di belakang arus kapal kargo Antares semasa ia melepasi jaring anti-kapal selam. Ini menyebabkan sebuah pesawat PBY Catalina menggugurkan penanda asap berhampiran kapal selam tersebut dan membawa kepada Ward melanggar kapal selam tersebut. Dua das tembakan meriam dari meriam utama empat inci dari jarak kurang dari 100 meter dan empat bom anti-kapal selam dilepaskan. Keputusannya, kapal selam Target A itu tenggelam ke dasar laut.

Air laut yang masuk ke dalam kapal selam terkena pada bateri, mengakibatkan ia menghasilkan gas klorin yang merbahaya. Satu lagi bom anti-kapal selam terkena bahagian periskop dan menjejaskan baki torpedo kapal selam yang tidak dilancarkan. Dua krew kapal bernama Sakamaki dan Inagaki berusaha membawa kapal tersebut keluar dari pelabuhan dan kembali ke semula ke kapal selam utama mereka. Namun kedua-duanya pengsan selepas terhidu gas yang memenuhi bahagian dalam kapal. Kedua-duanya kembali sedar menjelang petang dan mahu mendaratka kapal mereka berhampiran bandar Waimanalo tetapi gagal selepas kapal selam itu melanggar satu lagi terumbu karang. Kemudian, sebuah pesawat pengebom PBY menggugurkan bom anti-kapal selam ke atas mereka. Sakamaki memutuskan untuk meninggalkan kapal dan cuba meletupkan kapal selam tersebut tetapi gagal.

Dia kemudian berjaya berenang ke daratan dan tidak sedarkan diri sementara Inagaki pula mati lemas. Keesokan paginya, Sakamaki ditahan seorang tentera bernama David Akui dan menjadi tawanan perang pertama Amerika Syarikat dalam WWII. Semasa dalam tahanan, dia enggan bekerjasama dengan penawan-penawannya dan mahu dihukum bunuh atau dibenarkan membunuh diri. Bagi tentera Jepun pula, mereka menafikan Sakamaki sebahagian daripada konvoi kapal selam dan mengisytiharkan semua krew terbunuh dalam operasi. Satu memorial Unit Tindakan Khas bagi mengingati anggota yang terbunuh turut membuang nama Sakamaki.

Bagi krew kapal selam lain, nasib mereka berbeza-beza. Krew kapal selam Ha-18 meninggalkan kapal mereka selepas kapal selam tersebut terkena bom anti-kapal selam. 19 tahun kemudian, bangkai kapal tersebut berjaya dibawa keluar oleh tentera laut Amerika Syarikat dari Keehi Lagoon, Hawaii dan dijadikan bahan pameran Akademi Tentera Laut Jepun di Etajima. Bagi krew kapal Ha-16 pula, pihak Jepun ada menerima mesej kejayaan kapal selam tersebut menyerang kapal tentera laut Amerika. Ini membawa kepada teori kapal tersebut berjaya membedil kapal musuh sebelum melarikan diri dan meletupkan kapal selam tersebut di Pulau West Loch. Kemudian bangkai kapal tersebut dibuang bersama-sama enam bangkai kapal pendaratan semasa tragedi West Loch pada tahun 1944 ke tengah laut. Dua kapal yang dikatakan menjadi sasaran Ha-16 ialah USS Oklahoma dan USS West Virginia. Hakikatnya, serangan Ha-16 tidak mengenai sasaran berikutan laporan serangan torpedo yang dibuat oleh krew kapal USS St. Louis.

Walau apapun, serangan udara Pearl Harbor berjaya mencapai objektif yang gagal dicapai konvoi kapal selam mereka. Serangan udara Jepun menenggelamkan tiga kapal perang, melumpuhkan lima kapal perang, memusnahkan 188 pesawat udara Amerika dan membunuh 2,403 tentera. Ia memberi tamparan hebat kepada Washington tetapi bukanlah satu pukula maut. Ini kerana serangan tersebut gagal memusnahkan kemudahan pembaikan dan depot minyak, sekaligus membantu tentera laut kembali aktif dalam masa yang cepat. Dan paling penting, serangan udara tersebut gagal memusnahkan kumpulan kapal pengangkut pesawat Amerika kerana ketika itu, kapal-kapal tersebut bukan berada di Pearl Harbor. Dan kumpulan kapal pengangkut ini menunjukkan dominasi mereka ke atas kapal-kapal perang untuk Perang Pasifik.

Bagi kapal selam Target A pula, walaupun ramai merasa tidak puas hati dengan prestasi kapal selam tersebut, ianya terus dihantar ke medan pertempuran. Seperti Pearl Harbor, kapal-kapal ini dihantar ke pelabuhan dari Alaska ke Australia dan Madagascar. Tetapi keputusannya bercampur-campur di mana sesetengah masa, ia berjaya dan ada ketikanya, ia merupakan satu kegagalan.

SUMBER

Roblin, Sebastien. (2018). National Interest. Japan’s Midget Submarine Attack on Pearl Harbor Was A Suicide Mission. http://nationalinterest.org/blog/the-buzz/japans-midget-submarine-attack-pearl-harbor-was-suicide-23544?page=show


Apakah Feminism Anti Lelaki?

Menyebut perihal feminisme akan menimbulkan seribu satu persepsi dalam kalangan masyarakat. Ideologi feminisme dikaitkan dengan perjuangan untuk menyamatarafkan lelaki dan wanita dan ada juga yang turut melabelkan feminsme bersifat anti lelaki. Pun begitu, ada juga sesetengah pihak yang menyatakan perjuangan feminisme adalah tidak Islamik malah jauh tersasar daripada nilai-lnilai Islam. Idelogi feminisme sering dituduh disokong agenda liberalisme, pluralisme dan sekularisme yang bertentangan dengan Islam.

Namun, timbul persoalan dalam benak pemikiran kita, apakah sebenarnya yang dinamakan sebagai feminisme? Adakah feminis, iaitu mereka yang mendukung ideologi feminisme ini benar-benar anti lelaki? Untuk menjawab persoalan ini kita perlu kembali melihat sejarah perkembangan feminisme.

Definisi feminisme

Memetik definisi literal daripada Oxford’s Dictionary feminism ditakrifkan sebagai suatu kepercayaan dan perjuangan yang bermatlamatkan hak dan peluang yang sama antara lelaki dan wanita, dan mereka berjuang untuk mencapai matlamat tersebut. Secara umum, dapatlah dikatakan bahawa feminisme adalah idelogi yang berjuang untuk mendapatkan hak-hak wanita. Mereka yang mendukung ideologi feminisme dan percaya kepada idea bahawa wanita berhak mendapatkan hak mereka digelar feminis.

Sejarah Perkembangan Feminisme

Perkembangan feminisme bolehlah dikatakan bermula sejak kurun ke 18 dimana kempen utama mereka adalah untuk menghapuskan undang-undang diskriminasi terhadap wanita. Sewaktu itu, golongan feminis memperjuang hak-hak kaum wanita untuk memasuki universiti, hak mereka mendapatkan pekerjaan dan juga hak mengundi. Di United Kingdom contohnya,  ia memakan masa selama 30 tahun untuk wanita mendapat hak mengundi yang dicapai pada tahun 1918. Perjuangan ini adalah dipelopori oleh pejuang-pejuang feminis diterajui oleh Millicent Garrett Facett. Garett merupakan isteri kepada Ahli Parlimen United Kingdom lazimnya akan duduk di Ladies Gallery House of Commons untuk melihat perbahasan parlimen. Hal ini yang memberi dia inspirasi untuk memperjuangkan hak mengundi untuk wanita.

Hillare Barnett dalam bukunya Introduction to Feminist Jurisprudence telah mengariskan beberapa fasa perkembangan feminisme. Fasa pertama, bermula sejak pertengahan zaman Victoria sehingga ke lewat 60an, yang bertumpukan kepada monopoli lelaki terhadap undang-undang iaitu undang-undang dikatakan bersifat patriaki. Selain itu turut menjadi perbahasan ialah berkenaan persoalan mengenai kesamarataan dalam profesion pekerjaan dan politik. Namun kepincangan pada fasa pertama ini adalah mereka bergerak di dalam sistem yang penuh dengan ketidakadilan dan tidak mempersoal sistem berkenaan.

Fasa kedua feminisme, yang didominasi sekitar lewat 70an sehingga 80an banyak menekankan  berkenaan kandungan undang-undang yang tidak saksama. Dalam fasa ini mereka lebih mementingkan pemahaman berkenaan akar masyarakat yang berpaksikan lelaki ataupun disebut ‘male orientation’ yang mempengaruhi segala praktis masyarakat.

Fasa ketiga lebih menumpukan bahawa undang-undang sememangnya melebihkan lelaki berbanding wanita. Mereka juga menolak ‘grand theories’ iaitu yang menjadikan lelaki sebagai asas perbandingan dengan wanita. Fasa ketiga merupakan fasa yang lebih radikal. Pergerakan feminisme bergerak daripada perbahasan soal lelaki dan wanita adalah sama atau sebaliknya, namun untuk menghapuskan diskriminasi terhadap wanita, wanita perlu diberi kuasa.

Aliran Pemikiran Feminisme

Disebabkan peredaran zaman dan pengaruh latar perkembangan masyarakat pada zaman tertentu, fasa-fasa seperti yang disebutkan di atas telah menyebabkan feminisme berpecah kepada beberapa aliran pemikiran. Aliran-aliran pemikiran feminisme terbahagi kepada liberal feminism, cultural feminism dan radical feminism Setiap satu aliran pemikiran membawa pendekatan yang berbeza dari segi perjuangan menuntut keadilan dan penghapuskan diskriminasi terhadap wanita. Jadi, tidak tepat untuk kita memukul sama rata bahawa ideologi feminisme bertunjangkan idea menyamaratakan lelaki dan wanita semata-mata. Justeru, amat penting untuk kita mengetahui corak perjuangan setiap aliran pemikiran ini untuk mengenal lebih lanjut tentang feminisme.

Liberal Feminism didasari idelogi liberalisme yang memuncak ketika kurun ke 18. Ideologi liberalisme yang memperjuang hak individu dengan kunci utamanya adalah rasionaliti, kesamaratan dan kebebasan. John Stuart Mill adalah antara yang mereka yang menyokong perjuangan liberal feminism. Bentuk perjuangan feminisme ketika era ini adalah undang-undang perlu memberikan layanan yang sama rata antara lelaki dan wanita. Pada ketika itu,  latar sosial masyarakat Eropah terbahagi kepada dua spera sosial iaitu spera awam dan spera peribadi. Spera awam merangkumi hal-hal berkaitan politik, ekonomi, pentadbiran dan hal ehwal negara. Manakala, spera peribadi lebih menumpukan perihal kekeluargaan dan berkaitan hal-hal rumah tangga.

Kewujudan dua sfera sosial ini telah menyebabkan golongan wanita hanya terperosok dalam spera peribadi dan dinafikan hak untuk menyertai spera awam. Dalam erti kata lain, wanita lebih tertumpu kepada kerja-kerja menguruskan hal rumah tangga dan lelaki menguasai bidang politik, ekonomi dan pentadbiran negara. Keadaan ini telah mewujudkan ketidakadilan sosial dan mendiskriminasi wanita. Maka, perjuangan liberal feminism adalah membawa wanita keluar daripada spera peribadi tersebut dan turut serta dalam spera awam. Untuk berbuat demikian, layanan sama rata perlu diberikan kepada wanita.

Hujah yang dibawa liberal feminism adalah lelaki dan wanita adalah sama rata sebagai seorang manusia. Maka, wanita perlu diberi layanan sama rata seperti lelaki. Wanita juga secara tradisi telah dinafikan hak untuk menyertai secara aktif dalam spera awam. Liberal feminism memperjuangkan hak wanita untuk mendapat bayaran gaji yang sama rata, hak untuk memiliki harta, hak untuk menyertai bidang profesional dan juga hak untuk bekerja. Wanita juga perlu dilindungi daripada masalah keganasan rumah tangga yang berlaku dalam spera peribadi.

Hasil perjuangan liberal feminism, pelbagai undang-undang telah diperkenalkan di United Kingdom. Antaranya Equal Pay Act 1970 dan Sexual Discrimination Act 1975. Reformasi juga turut berlaku dalam undang-undang keluarga yang memberikan hak sama rata tangunggjawab kedua ibu bapa terhadap anak-anak.

Jika liberal feminism bertunjangkan lelaki dan wanita adalah sama rata sebagai manusia, cultural feminism atau turut dikenali difference feminism beranggapan sebaliknya. Bagi culutural feminism, perjuangan menuntut hak sama rata perlu meraikan dan mengakui bahawa wanita adalah berbeza daripada lelaki dari aspek fizikal dan psikologi. Cultural feminism berpendapat kesan daripada persekitaran, lelaki dikenali sebagai seorang yang agresif, sukakan persaingan serta dominan. Manakala, wanita sedari kecil diasuh dengan sifat kasih sayang, feminin dan bekerjasama. Justeru, wanita sewajarnya mengekalkan sifat-sifat mereka dalam usaha mendapatkan hak mereka.

Dalam hal yang lain, cultural feminism juga menuntut supaya peranan ibu bapa dalam mendidik anak-anak perlu seimbang. Nancy Chodorow menulis di dalam The Reproduction of Mothering: Psychoanalysis and the Sociology of Gender, pergaulan sosial dalam keluarga yang mana ibu adalah pengasuh utama telah menyebabkan wanita dididik untuk mempunyai sifat keibuan dan menjadi ibu manakala lelaki dididik untuk menghadapi dunia luar. Dengan memecahkan struktur sosial ini, lelaki dan wanita boleh memainkan peranan yang sama baik dalam spera awam mahupun spera peribadi.

Seorang lagi pelopor cultural feminism iaitu Luce Irigaray menulis di dalam Speculum of the Other Women menjelaskan bahawa dengan memperjuangkan wanita harus menjadi sama rata seperti lelaki, ia secara tidak langsung mendesak wanita untuk menjadi lelaki. Dalam erti kata lain juga, perjuangan menyama ratakan hak wanita dengan lelaki menyebabkan wanita diasimilasi ke dalam masyarakat patriaki. Justeru, wanita perlu mencari identiti sendiri dengan meraikan keunikan dan perbezaan mereka. Dalam menghapuskan diskriminasi, wanita perlu mempunyai suara sendiri untuk menyuarakan kehendak mereka.

Idea yang dibawa radical feminism adalah jauh sekali berbeza daripada cultural feminism dan liberal feminism. Radical feminism berpendapat, kewujudan perbezaan sosial, ekonomi serta undang-undang yang menjurus kepada diskriminasi adalah disebabkan dominasi lelaki. Masalah ini telah menjurus kepada lelaki adalah lebih berkuasa daripada wanita. Struktur masyarakat yang patriaki adalah punca kepada ketiadilan untuk wanita. Menurut radical feminism, diskriminasi terhadap wanita berlaku apabila lelaki berkuasa dan wanita tidak mempunyai kuasa. Jadi, untuk menghapuskan diskriminasi, mereka mencabar struktur masyarakat yang patriaki dan menuntut wanita juga diberi kuasa.

Hal ini jelas membuktikan, radical feminism tidak menumpukan soal kesamarataan atau perbezaan antara lelaki dan wanita sebagai punca masalah. Namun, punca masalah utama adalah bentuk masyarakat yang patriaki. Catherine Mackinnon, Profesor Undang-Undang Universiti Michigan yang merupakan antara pelopor kepada ideologi radical feminism. Dalam makalahnya yang bertajuk Difference and Dominance: on sex discrimination, Mackinnon menjelaskan bahawa kedua-dua idea yang menyatakan wanita adalah sama sebagai manusia seperti lelaki dan wanita adalah berbeza dengan lelaki sebenarnya meletakkan lelaki sebagai standard untuk mencapai kesamarataan. Mackinnon berpendapat, idea ini perlu ditolak kerana lelaki dijadikan kayu ukur untuk semua perkara.

Selain itu, idea-idea perjuangan radical feminism lebih menumpukan berkenaan isu-isu seksual atau lebih tepat isu pelacuran dan pornografi.  Bagi Mackinnon isu sebenar adalah kaum lelaki yang berkuasa dan dominan ke atas kaum perempuan. Kata beliau lagi, masalah kemiskinan, keganasan rumah tangga, pelacuran dan industri pornografi adalah manifestasi kekuasaan lelaki terhadap wanita. Wanita contohnya tidak memilih untuk menjadi pelacur atau menyertai industri pornografi untuk keseronokan mereka. Tetapi, mereka terpaksa melakukan itu semua kerana keadaan ekonomi mereka yang lemah.

Seorang lagi feminis yang menjadi pelopor kepada radical feminism ialah Andrea Dworkin dalam makalahnya yang bertajuk Power in Pornography: Men Possessing Women, menjelaskan lima punca kaum lelaki menguasai wanita. Pertama, yang disebut sebagai lelaki dikenali sebagai ‘metaphysical assertion of self ‘yang disokong adat dan undang-undang yang mana wanita dinafikan perihal ini.  Lelaki sememangnya dari kecil diasuh untuk mempunyai sifat menguasai. Sifat keyakinan terhadap diri ini telah sebati dengan lelaki.

Kedua, menurut Dworkin ialah lelaki mempunyai kekuatan fizikal. Menjelaskan hal ini lebih lanjut, Dworkin menyatakan “..kuasa kekuatan fizikal ditambah dengan kekuasaan diri sendiri menyebabkan lelaki bukan sahaja kuat, malah mereka boleh mengambil sesuatu secara paksaan.” Ketiga, kuasa untuk mendominasi, iaitu lelaki mempunyai kuasa untuk mendominasi mereka yang lebih lemah. Keempat, kuasa untuk melabelkan atau menamakan sesuatu perkara. Dworkin menjelaskan lelaki mempunyai kuasa untuk menamakan wanita dengan apa sahaja label yang mereka suka, contohnya melabelkan wanita sebagai simbol seks yang menjurus kepada permintaan terhadap pornografi.

Kelima, kuasa untuk memiliki. Contohnya, lelaki menjadikan wanita sebagai harta mereka. Jadi, lelaki bebas untuk melakukan hubungan seksual dengan wanita [dalam erti kata lain, dengan isteri mereka] tanpa perlu memikirkan kerelaan wanita tersebut. Keenam, lelaki mempunyai kuasa ekonomi. Dengan kemampuan dari segi kewangan, lelaki boleh membeli wanita. Tambah lagi, lelaki juga secara amnya mengawal sektor pekerjaan serta sektor profesional. Yang terahkir sekali ialah, kuasa seksual. Kuasa seksual lelaki membolehkan mereka mendefinisi wanita dan peranan mereka. Menurut Dworkin, dengan kuasa ini wanita menjadi objek seks untuk digunakan lelaki.

Setelah kita meneliti aliran-aliran pemikiran feminisme di atas, apa yang dapat disimpulkan bahawa perjuangan feminisme ini tidak tertakluk kepada satu bentuk pemikiran dan gerak kerja sahaja. Sejarah juga menunjukkan perjuangan feminisme bermula daripada ketidakadilan yang berlaku dalam masyarakat itu sendiri terhadap wanita. Layanan yang tidak adil serta diskriminasi terhadap wanita menyebabkan ideologi feminisme ini muncul dan menjadi wadah untuk memperjuangkan nasib dan hak wanita yang dinafikan. Luhur perjuangan feminisme adalah membebaskan wanita daripada dijadikan bahan diskriminasi lelaki dimana ini sangat jelas berlaku dalam sfera masyarakat Barat yang mana, hak wanita sebelum ini memang dinafikan sebagaimana yang dijelaskan dalam perenggan-perenggan sebelumnya yang mana wanita menuntut hak untuk mendapatkan pendidikan, hak untuk mengundi, dan hak untuk mendapatkan pekerjaan. Sejarah ketamadunan Barat sebelum gerakan feminism menunjukkan betapa wanita ditindas dan dipandang rendah oleh kaum lelaki. Justeru, terpulang kepada kita untuk menentukan sama ada feminisme anti lelaki atau anti penindasan yang dilakukan lelaki.

Rujukan:


Bilakah Jatuh Kewajipan Membayar Zakat Fitrah?

Zakat fitrah merupakan zakat badaniah yang telah disyariatkan pada tahun kedua Hijrah.  Ia merupakan kewajipan fardhu ain ke atas setiap orang Islam dengan syarat-syarat yang ditetapkan. Kewajipan yang dilaksanakan di bulan Ramadhan ini bertujuan membersih dan menyucikan jiwa mereka yang berpuasa daripada perkara yang sia-sia dan seterusnya bayaran fitrah tersebut dapat digunakan untuk membantu fakir dan miskin membuat persiapan menyambut Hari Raya.

Rasulullah  s.a.w bersabda di dalam satu hadith, yang bermaksud :

“Rasulullah s.a.w telah memfardhukan zakat fitrah pada bulan Ramadhan ke atas manusia dengan mengeluarkan satu gantang kurma atau satu gantang syair (sejenis gandum) atas tiap-tiap lelaki dan perempuan, kecil mahupun besar samada merdeka mahupun hamba daripada orang-orang Islam”(HR Bukhari & Muslim)

Seseorang wajib membayar zakat fitrah sekiranya dia memperolehi sebahagian waktu bulan Ramadhan dan sebahagian waktu bulan Syawal. Justeru itu, zakat Fitrah tidak diwajibkan ke atas orang-orang berikut:

Jika dia meninggal di pertengahan bulan Ramadhan, dan dia belum membayar zakat fitrah, ahli warisnya tidak perlu mengambil pusaka si mati untuk lunaskan zakat fitrahnya kerana dia tidak dibebani kewajipan zakat fitrah kerana tidak bertemu sebahagian bulan Syawal.

Syarat-Syarat Wajib Zakat Fitrah

Syarat-syarat wajib zakat fitrah ialah:

Waktu Membayar Zakat

Waktu Afdhal: Pada hari Raya Aidilfitri bermula selepas terbit fajar dan sebelum solat sunat aidilfitri. Lebih afdhal lagi, membayar zakat fitrah selepas solat subuh.

Waktu Harus: Bermula awal Ramadhan (ini kebiasaan masyarakat kita buat).

Waktu Makruh: Melewatkan bayar selepas solat sunat Aidil Fitri sehingga sebelum terbenam matahari kecuali ada maslahat seperti menunggu orang dekat atau fakir yang soleh.

Waktu Haram – iaitu selepas terbenam matahari pada hari raya Aidil Fitri.

Bayaran Zakat di Bulan Ramadhan

Meskipun Zakat fitrah wajib dibayar berdasarkan keadaan seseorang itu berada dan bertemu sebahagian Ramadhan dan sebahagian Syawal, namun melihat kepada realiti semasa, maka boleh diawalkan sedikit masa pembayaran sama ada sehari atau dua hari mengikut apa yang dilakukan oleh para sahabat sebagai ikhtiyat (berhati-hati).

Ia juga membantu pengagihan zakat kepada fakir miskin pada malam Raya atau sebelum itu yang lebih awal dan secara lebih efektif. Lalu tercapai tujuan mengembirakan fakir dan miskin pada hari Raya apabila mereka mendapat bahagian duit atau makanan asasi.

Selain itu, dengan pembayaran zakat fitrah lebih awal, boleh mengelak sikap tergopoh gapah atau mungkin berlaku sebarang halangan yang menyebabkan terlepasnya daripada menunaikan zakat fitrah pada waktu wajibnya.

Jenis Dan Kadar Bayaran Zakat Fitrah

Melebihkan bayaran zakat fitrah adalah sunat dan lebih afdal (lebih baik) yang akan dikurniakan oleh Allah dengan ganjaran berlipat kali ganda apatah lagi pada bulan Ramadan yang dijanjikan kerahmatan dan keberkatan.

Zakat Fitrah diganti Wang Ringgit

Keputusan Muzakarah Jawatankuasa Fatwa Kebangsaan Bagi Hal Ehwal Ugama Islam Malaysia Kali Ke-57, bertarikh 10 Jun 2003.

Keputusan:

Walaupun pada keterangan lalu tersebut zakat fitrah WAJIB dikeluarkan dari jenis makanan asasi penduduk sesebuah negeri, dan ini menjadi pegangan dalam mazhab Syafie (kecuali adanya dharurat, atau diperintahkan oleh pihak yang berkuasa, maka diHARUSkan membayarnya dengan wang sebagai ganti makanan – beras). Ini seperti yang sedang di’amalkan oleh jabatan-jabatan agama Islam di Malaysia, kerana memudahkan urusan pemungutan zakat fitrah dan pengagihan.

Berlainan dengan Mazhab Hanafi yang mengatakan lebih afdhal membayar zakat fitrah menggunakan harga berbanding makanan.

Walaupun Malaysia secara umumnya bermazhab Syafie, akan tetapi kita bersifat terbuka dengan menerima pakai pendapat zakat fitrah dibayar dengan nilaian wang apabila melihat keperluan dan situasi semasa seperti fakir miskin sekarang lebih suka menerima wang dari beras. Dari wang itu, mereka boleh memberi hajat-hajat lain. Disamping itu, penyimpanan wang ringgit lebih mudah dan selamat dari stok beras yang boleh mengundang kerosakan jika disimpan lama.

Zakat Diagih sendiri tanpa melalui Pusat Zakat

Keputusan Majlis Fatwa Kebangsaan yang bersidang pada 21-23 November 2006 dengan resolusi berikut:

“Walaupun dari segi syarak, mengagihkan zakat secara persendirian tanpa melalui pemerintah adalah sah sekiranya diagihkan kepada asnaf yang layak, tetapi perbuatan melanggar peraturan dan undang-undang pemerintah dalam perkara kebaikan adalah berdosa, kerana di dalam Islam patuh dan taat kepada pemerintah atau Ulil Amri dalam perkara kebaikan adalah wajib”.

Intaha,

AngahSunan,

RUJUKAN: